
PENNOD I. 


R haf diweddaf euthum i dreulio pyth- 
efnos o wyliau i Aberia—llecyn tawel, 
neilltuedig, a hynod brydferth ar lan 
bau Caernarfon, yn llechu'n glos yng 
nghysgod clogwyni ysgythrog yr 
Eifl a'r Gyrn Ddu, ac yn wynebu arfordir gor- 
llewinol Ynys Mon, gyda dyfroedd y bau yn ym- 
donni yn amryliw rhyngddo a'r hen ynys enwog. 

Yma y t’rewais ar hen gymeriad a oedd wrth 
fodd fy nghalon—hen forwr, hen o ran dyddiau, a 
hen hefyd o ran ei fod yn perthyn i'r hen oruch- 
wyliaeth—i gyfnod euraidd y llongau hwyliau, cyn 
dyfod o'r ager i yspeilio'r môr o lawer o'i ramant 
a'i swyn. Trigai gyda'i ferch mewn bwthyn 
bychan ger y cei, lle llwythid llongau â cherrig o 
chwarel yr Eifl; ac yng nghysgod y cei bychan, 
cadwai ryw dri o fadau i'w hurio i ddieithriaid ac 
1 bysgota â hwynt. Deellais, ar ol bod yn y lle 
rai dyddiau, na ddibynnai ar y cychod na'r pys- 
gota am ei gynhaliaeth, ond, ys dywedai ei ferch, 
na allai fod yn segur, a bod y môr yn galw arno 
bob dydd. 

Sylwais arno ger y cei y prynhawn cyntaf wedi 
i mi gyrraedd i'r lle. Sylwodd yntau arnaf finnau, 
a chawsom ychydig eiriau gyda'n gilydd. Dyn 
byr o gorff, cydnerth, ydoedd, yn gwisgo llodrau 
gleision, siersi wauedig o dan ei gôt, a chap o 
groen ar ei ben. Yr wyneb wedi melynu, ond y 

bochau yn llawn, a*r farf deneu oedd ganddo ar ei 
ên, ac yn rhimyn cul o gylch ei foch fel pe wedi ei 
sychu a'i deifio gan y gwynt a'r dwr hallt. Nod- 
wedd amlycaf ei wyneb oedd ei ddau lygad du, 
byw, treiddgar, o dan aeliau trymion, a hawdd y 
gallwn gredu oddiwrth ei lygaid y buasai'n ddyn 
o awdurdod yn ei ddydd. Hefyd, ni allai neb a'i 
cyfarfyddai lai na sylwi ar ddwy graith amlwg ar 
ei wyneb,—un uwchben ei lygad de, a'r llall ar ei 
ên, lle nad oedd ei farf yn ddigon trwchus i'w 
chuddio. Wrth gwrs, ni wyddwn i ar y pryd mai 
hen forwr ydoedd: am ddim a wyddwn i, gallai 
fod yn hen bysgotwr heb fod erioed allan o Fau 
Caernarfon, er bod lliw ei wyneb yn rhyw beri i mi 
feddwl y gwyddai am hinsawdd amgen nag eiddo 
Aberia. 

* Na, 'does ^*ma ddim llawer o le i ymdrochi 
wrth y cei,” meddai, wedi iddo ddeall fy neges, 
“* mae gwell lle ryw hanner milltir i'r gogledd, ond 
gofalu bod yno ar flaen llanw; er, wrth gwrs, os 
ydech chi'n nofiwr, mai mynd allan hefo'r cwch 
fydd oreu i chi.” 

Diolchais iddo am yr awgrymiadau, a dychwel- 
ais i'm llety, i holi ychwaneg ynghylch yr hen 
frawd. “* O! welsoch chi'r hen Gapten ? ” meddai 
fy lletywraig, “o ran hynny, fedrech chi ddim 
peidio'i weld o, gan mai tua'r cei y bydd o byth a 
beunydd os na fydd o allan hefo un o'r cychod.” 

‘ Ydi o'n Gapten felly, ynte ai dyna eich enw 
chi arno fo?” gofynnais mewn syndod. ‘‘ O, ydi: 
Capten Huws ydi 'i enw fo. Mae o wedi bod 
ymhob rhan o'r byd, am wn i, os ydi o i'w goelio.” 


Atgofion Hen Forwr. 11 


Llawen iawn oeddwn i o glywed hyn. Er nad 
wyf yn forwr wrth fy ngalwedigaeth, yr wyf yn fab 
i forwr, ac anian y môr yn gryf ynof finnau. Nid 
oes dim a’m boddha fel hanesion am fywyd ar y 
mor. Darllennaf bob stori a welaf sy'n son am y 
môr, a phan ddigwydd i mi gael cyfle i glywed 
morwr yn adrodd rhai o'i helyntion, wel, dyna 
gwpan fy nedwyddwch yn llawn. Pan yn dewis 
Aberia am fy ngwyliau, ychydig a feddyliwn y 
deuai ffawd fel hyn i'm rhan—o gael hen Gapten, 
o bosibl, yn gwmni i mi bob dydd. Penderfynais 
ddal ar y cyfle, ac i geisio cael hynny allwn i o'r 
hen frawd. 

Yn fore drannoeth, gwelwn ef yn dod tua'm 
llety gyda mecryll i'w gwerthu. Yr oeddwn ar y 
pryd yn eistedd allan yn y ffrynt yn mwynhau 
awyr iach y bore. Prynais rai o'r pysgod gan- 
' ddo, yn fwy er cael esgus i gael ymgom ag ef nag 
am fod arnaf eu hangen. Nid anodd oedd troi cyf- 
eiriad yr ymgom i'r môr, a phan ddeallodd mai 
mab i gapten llong oeddwn, a'm bod yn cymryd 
diddordeb mawr yn y môr a'i bethau, deuthom i 
fod ar delerau pur gyfeillgar. 

Wedi iddo ymadael, deellais oddiwrth wraig y 
ty fod yr hen Gapten wedi cymryd ata” i, ac mai 
peth anghyffredin iawn oedd iddo ef ddod i werthu'r 
pysgod. Parodd y newydd hwn lawenydd i mi— 
dyna'n hollol yr hyn ddymunwn, sef ymwasgu 
at yr hen frawd i gael hanes ei fywyd ganddo. A 
phan euthum i lawr at y cei y bore hwnnw, gofel- 
ais am fynd a thipyn o dybaco iddo. A'r anrheg 
o owns o dybaco—black cavendish—fu'r allwedd 


12 Atgofion Hen Forwr. 


effeithiol i ddatod rhwymau ei dafod, ac i beri iddo 
ddwyn allan o goffrau ei gof gyfryw atgofion o 
helyntion ei fywyd ag a roes fawr foddhad i mi. 
Yn ei gwmni ef y treuliais y rhan fwyaf o'm ham- 
ser yn Aberia, ac mor ddiddan ydoedd fel y llith- 
rodd yr amser heibio'n gyflym, gyflym. Ond cyn 
terfyn fy ngwyliau, yr oeddwn wedi clywed gan- 
ddo ddigon o hanes y môr i lanw cyfrol pur fawr, 
a phe llwyddwn i adrodd ryw gymaint o honynt, 
gyda sawyr y môr arnynt fel y cefais hwynt gan- 
ddo ef, credaf y rhoddai yr hyn sy'n dilyn fodd- 
had i'r neb a'i darllennai. 


PENNOD II. 


(| LLAN yn y bad yr oeddwn gydag ef 
| brynhawn y dydd y prynaswn y 
mecryll ganddo—prynhawn heulog, 
hyfryd, gydag awel ddigon cref i 
lanw hwyliau'r cwch yr oeddem 
ynddo, ac i'w yrru'n ddifyr drwy'r tonnau. Ef a 
ofalai am yr hwyliau, a minnau ymhen ol v cwch 
yn ceisio llywio tan ei gyfarwyddyd ef. 

‘ Ydw, rydw i'n bur hen,” meddai, tra'n ail- 
lwytho ei bibell â pheth o'r tybaco a roddaswn 
iddo, wedi iddo osod yr hwyl i'r awel. “ Faint 
ddyliech chi ydi foed i? ”? “* Rydych chi'n ddeg 
a thriugain,” anturiais ateb, gan ddyfalu oreu 
allwn, a chan geisio bod yn sicr o fod islaw'r marc 
yn hytrach na throsto, gan y gwyddwn ar ei ddull 
o ofyn y cwestiwn fod ei oedran mawr yn destun 
ymffrost iddo. 

“ Os ca’ i fyw tan Glangaea’, mi fyddaf yn bym- 
theg a thriugain,” meddai, mewn tôn a arwyddai 
y disgwyliai i mi ddatgan fy syndod ei fod cyn 
hyned, a chymaint yn hŷn na'i olwg. 

“ Ydw,” meddai, gan dynnu ei bibell o'i safn, 
ac edrych ym myw fy llygad. “Yn 75. Fe'm 
ganwyd yn 48, ac am hanner can mlynedd fe fum 
yn morio.” 

“ Faint oedd foed i'n mynd i'r môr? oeddech 
chi'n ofyn. Faint ’ddyliech chi? Doeddwn i ddim 
yn llawn deg. Faint o fechgyn sy'n troi allan yr 

oed yna erbyn hyn, ys gwn i? Dim un. Mae 
nhw yn yr ysgol am flynyddoedd ar ol hynny. Ond 
deg oed oeddwn i'n troi allan, a hefo hen smac 
fechan, y “ Mary Ann,” yr es i gynta. 

Ie, oddiyma yr hwyli’s i. Roedd hynny cyn 
agor y chwarel na gwneud y cei 'ma. Yn y fan 
acw,” gan bwyntio at fryncyn yn ymyl y môr ych- 
ydig bellter o bentref Aberia, “* does ’ew ond mur- 
ddyn erbyn hyn—'roedd mam yn byw, a nhad yn 
gweithio ar y ffermydd. Tua glan y môr 'ma y 
byddwn i'n hogyn yn chwilio am froc, a mi ddaeth 
y “Mary Ann” yma i gysgod y clogwyn i fwrw'i 
hangor i gysgodi mewn awel go drom o'r sow-west. 
Mi fu yma am rai dyddia” cyn i'r storm dawelu, ac 
mi ddaeth y Capten i'r lan fwy nag unwaith. 
Roeddwn i wrth gwrs yn cymryd diddordeb ang- 
hyffredin yn y llong, ac mi sylwodd y Capten ar 
hynny. 

Beth bynnag i chi, ’roedd 'no hogyn dipyn bach 
mwy na mi yn un o'r criw, ac un noson mi ddiang- 
odd. Ofn y môr neu hiraeth am ei fam, mae'n 
debig, oedd yr achos, ond, pa un bynnag am 
hynny, ni welodd neb o griw y “ Mary Ann’ olwg 
arno wedyn. Mi ofynnodd y Capten i mi faswn i'n 
leicio mynd hefo'r llong yn lle'r hogyn ddiangodd. 
Mi faswn i wrth fy modd cael mynd, ond perswad- 
io mam oedd y gamp. Ond, beth bynnag i chi, mi 
ges fynd. Roedd y Capten yn dweyd mai i Bwll- 
heli 'roedd o'n mynd, ac yn sicrhau y byddwn i 
adre'n ol ymhen yr wythnos. Ac felly y bodlon- 
odd mam i mi fynd. 

“O! mi wnes i'n iawn. Hogia clên oedd ar y 

“Mary Ann.” *Doedd yna ddim ond tri o honyn” 
nhw heblaw fi. Rhyw hanner can tunnell o flawd 
oedd hi'n gario o Lerpwl i Bwllheli. Tipyn o hen 
dwb oedd y “ Mary Ann,” fel y deuthum i ddeall 
wedyn, ar ol cael gweld llongau mwy ; ond yr adeg 
honno 'roeddwn i'n meddwl ei bod hi'n llong ar- 
dderchog. “Roedd hi'n mynd yn weddol hefo 
gwynt ar ei chwarter ol, ond mynd am gysgod y 
byddai os deuai awel gref. Rhyw dendio tipyn ar 
y dynion 'roeddwn i o gwmpas y dec a'r fforcasl, 
ond mi ddysgais enwau rhai o'r rhaffau a'r hwyl- 
iau. Sal!—bum, wrth gwrs, yn sal iawn hefyd, yn 
enwedig pan oeddem ni'n mynd drwy Swnt Enlli, 
lle *roedd yr hen long yn rowlio'n arw o'r naill 
ochr i'r llall yn y tonnau. 

Wel, mi fuom yn hir iawn yn cyrraedd Pwllheli, 
ond cyrraedd yno ddaru ni, ac mi fedrais anfon gair 
oddiyno i mam. Fedrwn i ddim ysgrifennu, 
*doeddwn i ddim wedi cael diwrnod o ysgol, ond 
“oedd Capten y Mary Ann yn rhoi gwersi i mi, ac 
roeddwn i'n dechreu dysgu darllen ac ysgrifennu. 

Mae'n rhaid mod i'n plesio'r Capten — doedd 
arno fo ddim eisieu i mi fynd adre o Bwllheli. A 
doedd arna’ innau fawr o eisieu mynd—'roeddwn 
in dygymod yn iawn hefo bywyd y môr. I Borth- 
madog am lwyth o lechi yr euthom o Bwllheli, a 
phan welais i longau mor nobl oedd yn y Port, 
roedd arna’ i dipyn o gywilydd o'r Mary Ann. 
Ond yr oedd y criw yn ddynion mor glên fel mai 
hefo hi yr es i wedyn am dipyn, er mwyn i mi gael 
dysgu tipyn o waith llongwr, i gael lle ar long 

Roedd yno le prysur yn y Port y dyddiau hynny 
—mae hi'n bur wahanol yno erbyn hyn, meddan” 
nhw i mi—llond yr harbwr o longau, a llawer o rai 
newydd yn cael eu gwneud bob blwyddyn. A lle 
bywiog tua phen y cei, lle byddai'r dynion yn 
sefyll yn dyrrau yn son am eu helyntion. 

Wel i chi, wedi i mi fod am gwrs o amser ar y 
“ Mary Ann,” fe ddaeth awydd cryf arnaf i newid 
am long fwy, a phenderfynais chwilio am le. A 
'doedd hi ddim yn anodd cael lle—mi shipiais ar yr 
‘Ocean Wave,’ sewner dau fast dipyn mwy o faint 
na'r ‘ Mary Ann,’ a chwech o griw arni hi. Rydw 
i'n cofio'r hen Gapten Evans yn dda iawn—pwtyn o 
ddyn bach, bywiog, pryd tywyll—un gwyllt ofn- 
adwy am funud pan wylltiai, ond mi ddoi ato'i 
hun yn y munud, ac ’roedd pawb o'r criw reit ffond 
o hono fo. Mi fum i hefo fo am gryn amser—yn 
hwylio i Lundain a llefydd ar y South Coast, ac 
unwaith neu ddwy i Hambro. 

'Rydw i'n cofio un tro go 'smala yn ei hanes. 
Roeddem ni wedi mynd allan o'r Port un tro, a 
thros y bar, ond roedd y gwynt yn groes i ni fynd 
i lawr y sianel, ac felly fe wneuthom am St. Tud- 
wal's i fwrw’n hangor i gysgodi yn y Roads. Ar 
ddydd Iau yr euthom yno, a dal yn anffafriol i ni 
'roedd y gwynt ddydd Gwener. Bore Sadwrn, dal 
i chwythu o'r un pwynt 'roedd hi, a thua chanol 
dydd, dyma'r Capten yn galw am y cwch i fynd 
ag ef i'r lan. Wedi iddo fynd, cefais ar ddeall gan 
y mét ei fod wedi mynd adre dros y Sul. Gallwn 
dybied mai rhyw ffit o hiraeth ddeuthai drosto 
wrth weld ei hun mor agos i gartre. Ond beth 

bynnag i chi, pwy welem yn eistedd yn y cwch 
yn dod yn ol cyn pen yr awr ond y Capten! Fe 
gawsom lawer o hwyl—distaw, mae’n wir,—yn y 
.fforcasl, wrth i Dic Huws, yr un oedd yn rhwyfo’r 
cwch, adrodd yr hanes. Roeddem ni'n meddwl 
yn siwr ei fod wedi mynd dros y Sul, a rhai o hon- 
om yn ei gweld yn braf arno'n cael mynd. Ond y 
dyn cyntaf iddo gyfarfod wedi glanio yn Abersoch 
oedd perchennog y llong. A dyna pam y daeth 
yn ol mor sydyn. Roedd o mewn tymer go ddrwg 
y prynhawn hwnnw oherwydd cael ei siomi, ond 
gyda'r nos fe symudodd y gwynt ryw ddau bwynt 
i'r gogledd, ac i fyny a'r angor, ac i ffwrdd a ni. 
Yr oedd yn dda ganddo erbyn hynny ei fod wedi 
dod yn ol, am na fedrai byth faddeu iddo'i hun 
pe wedi colli'r awel honno. Ie, dyn cydwybodol 
a chapten da i fod dano oedd yr hen Gapten Evans. 
O ran hynny, rhai felly oedd bron bob un o gapten- 
iaid y Port y dyddiau hynny—yn ddigon llaw- 
diwm ar ddynion diog a diafael, ond yn iawn hefo 
gynion oedd yn gwneud eu gwaith. Gallwn 
ddweud llawer wrthych am longau'r Port yr amser 
hwnnw—fel y byddem yn ymryson ras o'r bar i 
rowndio Pentir (Land's End), ac fel y byddem ar 
nos Sul pan yn Hambro a llefydd o'r fath yn casglu 
at ein gilydd i un long i ganu hymnau. Canu go 
goch fuasech chi yn ei alw feallai, ond waeth i chi 
am hynny, 'roeddem ni yn cael pleser. 

'Rydw i newydd ganmol Capteniaid y Port 
wrthych, ond mi ddeuthum ar draws un capten 
annymunol yn eu plith. Onibai am dano ef, mae'n 
ddigon tebig mai hefo llongau'r Port y buaswn i 

wedi aros. Mi dd’weda i’r stori wrthych chi, os 
nad ydech chi wedi blino gwrando arna” i.” 

Prysurais i'w sicrhau nad oeddwn. Er nad oedd 
wedi dweud dim neilltuol o ddiddorol hyd yma, 
disgwyliwn a gwyddwn y cawn cyn hir ryw dam- 
eidiau blasus ganddo. 

“* Wel, dyma i chi'r hanes sut y bu i mi adael 
llongau'r Port. Roeddwn i wedi bod adre yn 
edrych am mam, ac yn mynd a thipyn o arian ac 
anrhegion iddi hi, a phan gyrhaeddais yn ol i'r 
Port, yr oedd yr Ocean Wave wedi hwylio hebof 
er mawr ofid imi. Ond yr oedd y Cambria ar 
hwylio, ac yn fyr o ordinary seaman. Roeddwn i 
erbyn hyn dros bymtheg oed, yn llencyn cryf, ac 
wedi dysgu gwaith morwr yn bur dda. Roeddwn 
i wedi clywed gair drwg i Gapten y Cambria, a 
gwyddwn mai wyrcws y gelwid ei long, am mai 
bwyd gwael a gai'r dynion arni. Ac wn i ddim a 
fuaswn i wedi shipio hefo hi, onibai i mi daro ar 
Wil Jos ar ben y cei. Un o Nefyn oedd Wil, ac yr 
oeddwn yn ei 'nabod yn bur dda, wedi taro arno 
yn Hambro a mannau eraill o droi dro. A phan 
ddeellais i fod Wil yn able seaman ar y Cambria, 
mi benderfynais innau ymuno â hi, er y cwbl a 
glywswn yn erbyn y Capten. Scwner newydd, 
square rigged oedd hi, ac un o'r llongau harddaf 
yn hwylio o'r Port. A gallai ddangos ei starn i 
bob llong a welais i o flaen brisyn go gry. Yn wir, 
ni a'i gwelais hi drocon yn pasio agerlongau, pan 
gai hi wynt wrth ei bodd. Yr oedd pawb o'r criw 
yn eitha dynion ond y capten—mi gefais weld yn 
fuan iawn mai dyn o dymer fileinig oedd ef. Ond 

Wil Jos oedd fy nghyfaill arbennig i yn y fforcasl 
—bachgen iawn oedd Wil. 

'Rydw i'n cofio ein bod ni'n gadael y Port ar 
fore hyfryd tua chanol mis Mawrth. Llongau 
bychain oedd yn mynd dros y bar hefo ni—coasters 
am Gaerdydd a Bristol a Southampton. Y Cam- 
bria oedd yr unig long a thipyn o faint ynddi. 
Roedd yr awel yn deg i ni fynd i lawr y sianel, a 
chyn gynted ag y gadawodd y peilat ni ar y bar, 
dyma'r hwyliau i fyny. Roedd y capten am ledu 
pob modfedd oedd yn bosibl o liain arni hi. A phe 
gwelech hi'n mynd drwy'r tonnau a'i phen tua'r 
De, ac yn gadael y llongau eraill ar ol! Roeddem 
ni allan o olwg pob un o honyn” nhw ymhell cyn 
hanner dydd, ac yn pasio'r Bishops yn gynnar yn 
y prynhawn. Yr amser hynny y gwelais i fel y 
medrai hi fynd fel yacht. I mi dorri fy stori'n fyr, 
roeddem ni'n rowndio Pen Tir bore drannoeth, 
ac yn bwrw'n hangor yn y Downs ar ben y tridiau 
wedi gadael y Port. Dyna i chi fynd go dda, 
on'te? Roedd yno lawer o longau yn y Downs yn 
disgwyl am wynt teg i fynd i fyny am y North Sea. 
Ac yno yr oedd yr Ocean Wave a llongau eraill 
oedd wedi gadael y Port gryn wythnos o'n blaen 
ni. 

Ond at hyn 'roeddwn i'n mynd i gyfeirio. Er 
mai dyn câs oedd y Capten, 'roedd o wedi ym- 
ddwyn yn eithaf tuag ata’ i hyd yn hyn, a chefais 
i ddim achos i gwyno hyd ar ol i ni gyrraedd Stettin 
yn y Baltic. Ond pan oeddem ni yn Settin, fe 
gymerodd rywbeth yn f’erbyn i. Wn i ddim hyd 
heddyw sut y pechais i yn ei erbyn, ond fe fu mor 

gâs wrtha i o hynny ymlaen ag y gallai dyn fod. 
Yr oedd yn union fel pe wedi penderfynu gwneud 
fy mywyd yn boen imi. “Roedd Wil Jos a rhai 
eraill o'r criw wedi sylwi ar ei ymddygiad tuag 
ataf, a buom lawer gwaith yn trafod y mater yn 
y fforcasl, a'r farn gyffredinol y deuwyd iddi oedd 
bod rhywbeth yn ei boeni, a'i fod yn bwrw'i lid 
arna’ i, yr ienga’ o'r criw. 

Wel, fe gawsom lwyth o goed o Stettin am 
Lundain. Ac un prynhawn, pan oeddem ni yng 
ngheg afon Llundain, yr oedd y Capten wedi colli 
rhywbeth o'r caban, ac yn rhoi'r bai arna’ i. 
'Roeddwn i'n hollol ddiniwed, ond yr oedd yn 
colli i dymer yn lân wrth i mi ddadleu hynny. A'r 
diwedd fu iddo fy nghlymu wrth y foremast, a'm 
chwipio yn annhrugarog â blaen y rhaff. Mi glyw- 
soch am y dull hwnnw o guro ar y môr, mae'n 
siwr. Pan oedd wrthi yn fy chwipio, pwy ddaeth 
i fyny o'r fforcasl ond Wil Jos, fy ffrind. Clywodd 
fi'n griddfan, ac heb aros i holi am fy nhrosedd, 
neidiodd am y Capten, a th'rawodd ef nes oedd yn 
llyfu ar y dec. Yna datododd fy rhwymau, a saf- 
odd yn f'ymyl a'i ddyrnau ynghau i aros i'r Capten 
godi, i edrych a oedd arno eisieu chwaneg. Ond 
yr oedd ergyd Wil wedi bod yn ddigon iddo. Cod- 
odd yn araf, a thaflodd ddau lygad llawn dial a 
châs arnom ein dau, wrth fynd am y caban i 
nyrsio'r marc a gawsai gan ddwrn Wil. Nid oedd 
neb o'r criw yn barod i gymryd ei ochr yn erbyn 
Wil a minnau, ac fe wyddai hynny o'r goreu. 
Gellwch feddwl fy mod i'n teimlo'n ddiolchgar 
iawn i Wil am fy ngwaredu, ond ’roedd arna’ i ofn 

y buasai'r Capten yn dial arno. Ond ni fynnai 
Wil i mi son am ddiolch. ‘‘ Paid a son am y peth,” 
meddai, ‘f gwnaed ei waethaf i mi, ’does arna’ i 
ddim o'i ofn o.” 

Ddeydodd y Capten yr un gair wrth Wil na 
minnau pan ddaeth yn ol i'r dec, ond yr oedd yn 
bawdd gweld ar ei wyneb fod storm yn berwi yn 
ei fynwes. Ac wedi i ni gyrraedd i'r doc, fe'n 
talodd ni i ffwrdd, ac, wrth i ni fynd i'r lan, medd- 
ai wrthym, “* Diolchwch nad ydw i ddim yn eich 
rhoi chi yn y jêl eich dau.” 

Yr oeddwn i'n teimlo'n bur ddigalon erbyn hyn, 
ac yn poeni am fod Wil wedi diodde” yn f’achos i, 
ond ni fynnai Wil i mi son am hynny. “ Paid di a 
son am y peth,” meddai, “ mae'n dda iawn gin i 
fod wedi cael yn glir a'i hen long o. Mi gawn ni 
long o Lundain 'ma, wyddost ti—llong fawr am 
India neu Awstralia, ac hwyrach y down ni adre 
wedi gwneud ein ffortiwn.” Roedd cymaint o son 
y dyddiau hynny am gyfoeth y gwledydd pell 
hynny, fel 'roeddwn i'n ddigon parod i'w goelio. 

Wel i chi, fe aeth Wil a minnau i dŷ i aros, ac, 
am rai dyddiau, buom yn cerdded y dociau'n 
chwilio am long, ac yn methu taro ar le wrth ein 
bodd. Ni chymerai Wil ddim lle iddo'i hun heb i 
minnau hefyd gael lle ar yr un llong. Ac ymhen 
rhyw wythnos i chi, fe welwn Wil ryw fore yn 
siarad hefo nifer o ddynion, ond doeddwn i ddim 
yn deall am beth yr oedd y sgwrs. Toc fe drodd 
Wil ata’ i, a gwelwn ar ei wyneb fod ganddo 
newydd da i mi. Yr oedd wedi cael lle i ni'n dau 
ar fwrdd scwner fawr newydd oedd ar hwylio am 

Awstralia, ac yr oeddym i fynd iddi y noswaith 
honno. Yr oeddym i gael bron cymaint ddwy- 
waith o gyflog ag a gaem ar y Cambria. Allan 
yn yr afon yr oedd y llong—nid oedd Wil na min- 
nau wedi ei gweld,—ac yr oeddym i fod wrth y 
grisiau yn Wapping erbyn wyth o’r gloch i fynd 
iddi gyda chwch. Fe ellwch feddwl ein bod yn 
llawen iawn y diwrnod hwnnw, ond mae'n sicr y 
buasem yn teimlo'n bur wahanol pe'n gwybod 
beth oedd yn ein haros ar fwrdd y sewner newydd. 

Beth oedd yn ein haros? oeddech chi'n ofyn. 
Wel, dyma ni wedi cyrraedd i'r lan ; fe gaf ddweud 
yr hanes wrthych ryw dro eto.” 

Ac, er fy syndod (yr oeddwn wedi ymgolli 
gymaint yn yr hyn a ddywedai yr hen Gapten, ac 
yntau wrth y llyw er ys meityn yn fy lle, fel nad 
oeddwn wedi edrych dim o'm cwmpas), wedi i mi 
edrych, gwelais fod y cwch yn ol yn ymyl y cei; 
ac wedi i ni dynnu'r hwyliau i lawr, ychydig o 
rwyfo a ddaeth a ni i dir. 


i 


PENNOD III. 


FATH oedd fy awydd i glywed ych- 
waneg o'i stori, fel y perswadiais ef 
i ddod i fyny i'm llety gyda'r nos; ac 
ar y fainc o flaen y tŷ, yn wynebu'r 
môr a machlud haul, yr eisteddem 
gyda'r nos, pibell gennym bob un, a faint a fynnai'r 
hen forwr o baco wrth ei ysgwydd i'w gadw mewn 
hwyl. 

Ac wedi iddo osod ei hun yn gysurus a thanio'i 
bibell, eisteddodd mewn distawrwydd myfyriol, 
nes i mi gychwyn yr ymddiddan. 

“A chamgymeriad felly a wneuthoch i fynd 
hefo'r llong ddieithr o Lundain? Arhoswch chi, 
beth ddwetsoch chi oedd ei henw hefyd?” gofyn- 
nais. 

“< Y ‘Saucy Jane’ oedd ei henw. Heb fynd i'r 
llong y gadewais i 'r stori y bore, on’te? Wel, fe 
euthom ein dau a'n dillad i'n canlyn at risiau yr 
afon yn Wapping erbyn wyth, ac yr oedd y cwch 
yno. Wedi dechreu rhwyfo, ceisiodd Wil gychwyn 
ymddiddan a'r rhwyfwyr, ond prin yr atebent ef. 
Felly mewn distawrwydd yr euthom i lawr yr 
afon. A mynd y buom am nas gwn i ba hyd. 
Mae'n sicr ein bod wedi mynd yr ochr isaf i Graves- 
end a bron i'r môr, cyn y deuthom at y llong. 
Methwn ddeall pam na allai gychwyn o'r doc fel 
rhyw long arall, a dechreuwn ameu bod rhyw ddir- 
gelwch ynglyn a hi. Ond pan awgrymais hynny 
wrth Wil, ei eglurhad oedd iddi fynd i lawr yr afon 
28 

heb ddigon o ddwylo, ac aros yng ngheg yr afon 
nes cael y nifer angenrheidiol. 

O'r diwedd gwelwn drwy'r gwyll long yn ein 
hymyl, a bod y cwch yn troi ati. Llong smart 
edrychai ar y dwr, ac wedi dringo iddi, cefais mai 
llong nobl ydoedd, popeth yn lân ac yn daclus 
arni, a golwg fel newydd ar bopeth. Roeddwn i'n 
sylwi ei bod hi'n edrych yn ysgain iawn ar y dwr 
i feddwl ei bod hi ar hwylio, oblegid llwytho go 
drwm fyddai ar longau y dyddiau hynny cyn bod 
y Plimsoll Mark. Nid oedd yn ymddangos yn 
llong fawr—ddim llawer mwy na'r Cambria, ond 
ei bod hi wedi ei gwneud ar ffurf gwahanol—‘clipper 
built’ fel y dywedir, yn debycach i yacht, yn fwy i 
fynd yn gyflym nag i gario llawer. Ond fe synnais 
weld cynifer o griw oedd arni—i long o'i maint— 
o ddeugain i hanner cant. A rheiny'r dynion 
mwyaf rheglyd ac anystyriol a welais erioed, ac 
rydw i wedi gweld cryn lawer. Ond 'roedd yno 
le ofnadwy yn fforcasl y “ Saucy Jane.’ 

Wel i chi, wedi i ni fod wythnos ar y bwrdd, ac 
wedi clirio o'r sianel am yr Atlantic, dyma'r capten 
yn ein galw ni at ein gilydd i gyd i'r dec, ac yn 
dweud i ble 'roedd y llong yn mynd, a beth oedd 
ei neges hi yno. A gellwch feddwl i Wil Jos a 
minnau agor ein llygaid mewn syndod pan ddeall- 
som nad i Awstralia, ond i Ynysoedd Môr y De, 
yr oedd y llong yn rhwym, ac mai chwilio am 
drysor oedd ei neges. Soniodd y Capten am ryw 
drysor cuddiedig, ac y deuem yn oli gyd wedi 
gwneud ein ffortiwn ; ond rhoed ar ddeall i ni hefyd 
fod ymosod ar longau a'u hyspeilio yn rhan o'n 

busnes. Mewn gair, yr oeddym ar pirate CI 
Fe ddarllen’soch lawer am porot ships, mae’n 
debig ? ” 

“ Do,” meddwn innau. 

“ Diolchwch i Dduw na fuoch erioed ar fwrdd 
yr un: fe fum i,” meddai'r hen Gapten, gan syllu 
yn ddifrif-ddwys arnaf. 

Yna, ar ol ennyd o ddistawrwydd, aeth ymlaen. 

*< A sut i gael o honi'n fyw oedd y cwestiwn 
pwysig i Wil a minnau. Nid oedd bywyd yn cyfrif 
dim gan neb o'r criw yn y fforcasl—'roedd y pistol 
a'r gyllell yn barod at alwad o hyd yno. Ac yn y 
pen blaen yn ymyl y fforcasl, a'r pen ol yn ymyl y 
caban, yr oedd gwn mawr pres, a'r ddyfais oreu 
a welsoch chi erioed i'w cuddio. Nid oeddynt fawr 
yn y golwg yn afon Llundain. Roedd yn bosibl 
codi rhan o'r dec i fyny, ac o dan y fan honno yr 
oedd y gynnau mawr, ac fe'u codwyd i'r dec wedi 
i ni fynd i'r môr. 

Wel i chi, ni ddigwyddodd dim byd neilltuol am 
amser maith—dim ond peth fydd yn digwydd ar 
y môr o hyd—ambell storm, ambell spel o wynt 
teg, ac ambell spel o wynt croes. Gallwn ddweyd 
llawer wrthych am yr eguator a'r doldrums, a'r 
pysgod sy'n ehedeg, a phethau felly, ond cewch 
ddarllen digon am bethau o'r fath mewn llyfrau. 
Ceisio rhoi hanes tipyn o ddigwyddiadau cyffrous 
yn fy mywyd i fy hun yr ydw i. 

Nid oedd llawer o waith trin y llestr, gan fod 
cynifer o ddynion, er nad oedd hanner y criw yn 
forwyr profiadol. Ond un peth a ga*em bob dydd 
oedd drill—cutlass and pistol drill—ymarferiad i 

c ; 

drin yr arfau peryglus hynny, a sut i ladd dynion. 
Fy nghas beth i fyddai’r wers hon—er bod yn 
rhaid imi gyfaddef y bu’n dda i mi lawer gwaith 
wedi hynny wrthi. 

Criw dieflig oedd yn y fforcasl fel y dywedais, 
ond yr oedd Wil Jos wedi rhoi awgrym i mi mai 
doeth ynom fyddai ceisio cadw ar delerau da a 
phawb, a rhoi ein hunain yn eu ffordd. Ac felly y 
gwneuthom. Deellais ar yr ymddiddan yn y fforcasl 
mai wedi cyrraedd i dueddau Awstralia y byddai'r 
busnes yn dechreu. Soniwyd yn fy nghlyw y 
gwyddai'r Capten am ryw ystor o drysor oedd 
wedi ei guddio ar ryw ynys. _ Deellais hefyd fod 
llawer o honynt wedi bod y ffordd honno o'r blaen 
ar fusnes cyffelyb. 

Wel, euthom i lawr yr Atlantic, dros yr Eguator, 
a rownd pen deheuol Affrica,—y Cape of Good 
Hope,—ac ymlaen am Awstralia a New Guinea 
gyda help y roaring forties neu y brave westerlies, 
fel y gelwir hwy. Ac erbyn i ni gyrraedd i'r parth- 
au hynny, yr oedd y llong wedi ei chlirio at y 
gwaith, a'r enw wedi ei dynnu oddi arni. 

Ac un bore,—fe'i cofiaf tra byddaf fyw,—dyma 
long nobl i'r golwg ar y gorwel ar ein starboard. 
Dyma gynnwrf ar fwrdd y Saucy Jane—llwytho'r 
gynnau mawr, a gynnau bach, a hogi cyllill. Roedd 
yn rhaid i Wil a minnau wrth gwrs wneud yr un 
peth i osgoi amheuaeth. Roedd y capten a'r mét 
yn brysur gyda'u glasses ar y llestr trwm-lwythog 
oedd yn dod ar hyd draws tuag atom dan hwyliau 
llawn. 


Pan oeddym o fewn tua chwarter milltir iddi, 

dyma danio gwn mawr ar draws ei blaen yn ar- 
wydd iddi aros. Ond dal i ddod ymlaen yr oedd, 
a dyna orchymyn i danio ar ei hwyliau. Bu 
hynny'n ddigon. Gwelem y fore-top-mast yn cael 
ei dorri gan yr ergyd, nes yr oedd yn crogi drosodd 
wrth y shrouds. Dyma dynnu'r fflag a'r hwyliau 
i lawr yn arwydd eu bod ynildioini. A dyma 
ollwng y cwch mawr i lawr o'r ‘ Saucy Jane,’ a 
boarding-party, ryw ugain mewn nifer, iddo gyda’u 
cyllill a'u drylliau, a mêt yn ben arnynt. Wrth 
lwc, ni ddewiswyd mo Wil Jos na minnau i fynd 
gyda'r boarding-party, a diolchem am hynny. 

Wel, 'roeddwn i yn ymyl y rêl yn gwylio'r 
ewch yn mynd at y llong. Gwyliais hwy'n mynd i 
fyny iddi, ac ofnwn glywed swn ymladd. Ar ol 
yspaid, gwelwn y dynion yn mynd yn ol i'r cwch 
ac yn rhwyfo yn ol atom. Yr oedd ganddynt ryw 
gymaint o yspail, ond gallwn gasglu ar wyneb- 
pryd y capten mai siomedig ydoedd. 

Wedi codi'r cwch yn ol i'r llong, lledwyd yr 
hwyliau i fynd ymlaen, ac wrth gychwyn gollyng- 
wyd ergyd eto o'r gwn mawr at y llong anffodus. 
Edrychais i'r cyfeiriad—yr oeddwn wedi tynnu fy 
llygaid oddiarni ers peth amser i helpu i ledu'r 
hwyliau,—ac er fy syndod gwelwn y llong 
anffodus yn suddo'n brysur—yr oedd y dwr bron 
yn wastad â'r dec. Yn ei hymyl, gwelwn ddau 
gwch yn llawn o bobl; casglwn mai'r criw oeddynt 
yn ceisio eu hachub eu hunain wedi colli'r llong. 
Rhaid mai y boarding-party oedd wedi tyllu ei 
gwaelod er mwyn iddi suddo. Teimlwn fy ngwaed 
yn llosgi yn fy ngwythiennau wrth feddwl am y 

fath erchylltra; ond beth allwn i ei wneud? Gob- 
eithiwn a gweddiwn y cyrhaeddai y trueiniaid i dir 
yn ddihangol. 

Wedi gweld a'n llygaid beth oedd busnes mell- 
tigedig y Saucy Jane, gellwch feddwl bod Wil Jos 
a minnau'n fwy awyddus nag erioed i'w gadael. 
Yn enwedig, gan y gwyddem y byddai raid i 
ninnau fod yn y boarding-party nesaf. Yr oeddwn 
in gweddio na ddeuem ar draws llong arall, ac yn 
wir, fe atebwyd fy ngweddi. Ar ol bod am wyth- 
nos heb weld llong, deuthom at ynys—ynys gŵrel, 
—ac wedi cael hyd i fwlch yn y reef a'i cylchynai, 
angorwyd y llong yn y lagoon. Ni wn hyd 
heddyw pa ynys ydoedd, ond dywedai Wil wrthyf 
mai un o'r Tonga Islands ydoedd. Ond credu'r 
ydwyf mai dyfalu yr oedd Wil, ond nid oedd fawr 
o wahaniaeth i ni pa ynys ydoedd. 

Ni wn ai hi oedd Ynys y Trysor, am yr hon y 
clywswn gan y dynion yn y fforcasl, ond credaf mai 
hen ymguddfan môrladron ydoedd, a bod y capten 
a rhai o'r criw yn gydnabyddus a hi o'r blaen, 
oblegid, wedi i ni angori yn nyfroedd tawel, cys- 
godol y lagoon, ai y capten a nifer o'r dynion 
gyda chwch i'r lan yn barhaus, ond ni ofynwyd i 
Wil na minnau fynd. Roeddym ni ein dau o hyd 
yn ceisio dyfeisio cynllun ac yn gwylio ein cyfle i 
allu gadael y llong, a rhyw noson i chi, fe ddaeth. 
Roedd y capten a'r rhan fwyaf o'r criw wedi mynd 
am daith i'r ynys, a'r mêt a rhyw bump neu 
chwech heblaw ni'n dau ar y llong. Pan oeddwn 
i'n pasio Wil ar y dec y prynhawn hwnnw, meddai 
yn fy nghlust, “ Heno am dani hi, Dafydd,” 

““ Angorwyd y llong yn y lagoon.” tudal, 28. 


“ Yr oedd y dŵr bron yn wastad â'r dec. 


Yn ei hymyl, gwelwn ddau gwch yn llawn o bobl.” 
tudal. 27. 

Ac yn wir i chi, gyda'r nos, gwelsom fod y mêt 
a'r dynion wedi yfed yn drwm, a phan oedd yr 
haul yn mynd i lawr, yr oeddynt i gyd yn y caban 
a stoc y capten o gin a rum ganddynt. Ni chlyw- 
soch erioed y fath ganu a rhegi a ffraeo. Bu Wil a 
minnau wrth y drws yn clustfeinio yn hir. Bob yn 
dipyn, distawodd yn y caban, a chyn gynted ag y 
tybiem eu bod oll mewn cwsg meddw, caeodd Wil 
ddrws y caban arnynt yn sownd. ‘* ’Rwan am 
dani hi,” meddai, ‘f mi fydd yn squalls yma pan 
ddaw yr hen Gapten yn ol a'u dal nhw yn y caban 
wedi meddwi.” Roedd hi'n dywyll erbyn hyn— 
gwyddoch ei bod yn tywyllu yn union wedi mach- 
lud haul yn y tropics, ond yr oeddym yn medru ein 
ffordd o gwmpas y llong yn bur dda, a gwyddem 
ymhle i osod ein dwylo ar bopeth yr oedd 
arnom eu hangen. Cyn pen hanner awr, roeddem 
ni wedi cario rhwyfau a dwr a bwyd—digon am 
dridiau neu bedwar—i'r cwch bach oedd o'r tu ol 
i'r llong ar y dwr. Ac i ffwrdd a ni, gan rwyfo 
nerth pob gewyn i fod o olwg y llong a'r ynys cyn 
toriad gwawr. Rhwyfo caled fu hi trwy'r nos, a 
thipyn o ofn na fyddem ni ddim o olwg yr ynys pan 
oleuai. Ond pan wawriodd, er mawr lawenydd i 
ni, nid oedd dim ynys na llong yn y golwg, a gall- 
'som gymryd hamdden i gael ychydig fwyd a diod. 

Ond pan gododd yr haul yn uchel yn yr awyr, 
'roedd hi'n boeth ofnadwy yn y cwch bach, a 
ninnau heb ddim i'n cysgodi rhag ei belydrau. 
Roedd rhwyfo yn amhosibl yn y gwres. 'Roedd- 
em ni'n gweddio am i gwmwl ddod o rywle i 
guddio'r haul. Does gennych ddim syniad mor 
ofnadwy oedd hi. 

Gellwch feddwl bod yn dda iawn gennym weld 
y: haul yn mynd i lawr dros y gorwel. Fu ’rioed 
mor dda gennyf weld y nos yn dod, a gobeithio 
'roeddem ein dau y deuai gwaredigaeth i ni cyn 
hir, neu byddai'r cwch yn waeth lle na llong y 
lladron. 

Y trydydd dydd, beth welem ni ar y môr, er 
yn bur bell oddiwrthym, ond llong hwyliau fawr. 
Ar ol ei gwylio am dipyn i gael gwybod ei chwrs, 
euthom ati ein aau i rwyfo i geisio tynnu'n ddigon 
agos ati i gael ein hachub. Rhwyfo caled fu hi, ac 
ofni methu cyrraedd yn ddigon agos iddynt ein 
gweld ni, oblegid yr oedd yn llawer iawn haws i ni 
weld y llong nag i bobl y llong weld y cwch bach. 
Wrth agoshau ati, gwneuthom bopeth a allem i 
geisio tynnu sylw rhywun ar y bwrdd,—codi dill- 
edyn i fyny ar ben y rhwyf, a'i chwifio, a bloeddio. 
Os gwnes i ddefnydd o fy llais ryw dro, mi wnes y 
tro hwnnw. Ond meddyliwn yn sicr fod ein holl 
ymdrechion yn ofer ; "roedd y llong yn mynd heibio 
i ni pan ddarfu i ni uno i roi un fonllef. Un galon- 
rwygol oedd hi hefyd—llef rhai ar ddarfod am 
danynt. Ond fe lwyddodd. Gwelsom y llong yn 
cael ei throi a'i phen i'r gwynt, a'r hwyliau yn 
curo'n segur heb yr awel i'w llenwi. A dyma 
rywun yn bloeddio oddiar y llong, “ Boat ahoy,’ 
ac yn siwr i chi, ni fuom ni ddim yn hir heb ateb. 
Ac er wedi blino'n rhwyfo am amser maith, yr 
oedd golwg am waredigaeth yn ein spardynnu 
ymlaen, ac ni fuom fawr o dro yn cyrraedd at y 
llong, a'n codi i'r bwrdd. Wel, fe gawsom 
groeso cynnes. Llong o Lundain ydoedd, ar 

ei thaith o Valparaiso i Melbourne yn Awstralia. 
Bu holi manwl arnom sut y deuthom i fod yn y 
cwch, ond dweyd y gwir bob gair a wnaethom. 
Gwelais wedd y Capten yn gwelwi pan glywodd am 
y pirates, a sylwais ei fod ef ac eraill yn bwrw trem 
ofnus tros wyneb y weilgi rhag bod y Saucy Jane 
o gwmpas. 

Wel, bu i ni gyrraedd i Melbourne yn ddiogel, a 
gellwch feddwl bod yn dda iawn gan Wil Jos a 
minnau gael ein traed ar dir sych, er ein bod ni 
mor bell oddicartref. 

Ond ’rydach chi ’n blino ar y stori.” 

“ Nac ydwyf, neno'r dyn; mi wrandawn i arnoch 
chi yn dweyd am y môr trwy'r nos, ond mae arna’ 
i ofn mai chi sydd yn blino siarad.” 

“€ Wel, nac ydw, hefo gwrandawr mor dda a 
chi. Ond mi adawn ni 'r stori yn y fan yna heno. 
I ble 'rydech chin mynd fory? Rydw i'n mynd 
heibio'r clogwyn i'r cerrig mawr bore fory hefo'r 
cwch i edrych y cewyll cimychiaid.” 

“< Does gennyf ddim byd neilltuol i'w wneud. 
Mi ddo i hefo chi, os ca? i.” 

“Mi fydd yn dda gennyf gael eich cwmni. 
Dowch i lawr erbyn tua naw i ni gael bod yno ar 
y distyll. Hwyrach y ca’ i ddweyd beth ddig- 
wyddodd i mi yn Awstralia.” 

“Da iawn, ond dowch i mewn hefo mi am 
ddiferyn o rywbeth i” a yfed. Mae’n siwr fod eich 
gwddf yn sych iawn.’ 

Nid oes angen dwedyd iddo dderbyn y did: 
lad yn llawen. 


PENNOD IV. 


RANNOETH, yn y cwch, wrth fynd i 
edrych y cewyll, aeth yr hen frawd 
ymlaen gyda'i stori. Yr oedd awel 
ifres y bore hwnnw, a barnodd yr hen 
Gapten y byddai'n well taro hwyl ar 

y cwch bach i ni gael arbed rhwyfo. Rhoddodd 

hynny well cyfle iddo ef lefaru ac i minnau wrando. 

“* Ie,” meddai, gan dynnu ei bibell o'i safn i 
boeri i'r môr, wedi cael y cwch allan o gysgod y cei 
i afael a'r awel, ‘f ym Melbourne y gadewais i fy 
hun neithiwr, on’te? ”’ 

“ Ie,” meddwn innau, ‘f mae'n debig y deuthoch 
adref yn y llong a'ch achubodd.” 

“ Dyna fuasai'r doetha’ i mi yn siwr,” meddai, 
gan ysgwyd ei ben. “Ond ffŵl fum i. Yr adeg 
honno yr oedd son trwy'r byd am aur Awstralia, a 
chyrchu anghyffredin i'r gweithydd aur yn Balla- 
rat a mannau eraill. Yr oedd son ym Melbourne 
fod aur i'w gael yn nhywod yr afon, a bod ffortiwn 
i'w gwneud mewn byr amser, ac i ffwrdd a Wil a 
minnau am yr aur i Ballarat. Gan mai hanes y 
môr sy arnoch chi eisieu glywed, mi dorra i y stori 
am Ballarat yn fyr. Lle ofnadwy oedd yno yn y 
gwaith aur—buaswn yn meddwl bod gwehilion 
cymdeithas o bob cwrr o'r cread wedi ymgasglu 
yno. ’Roedd hi'n waeth yno nag yn y ‘ Saucy 
Jane ’—pawb a'i bistol a'i gyllell 1 amddiffyn yr 
aur yr oedd wedi ei gasglu, neu i geisio cael medd- 
33 

iant o aur rhywun arall. Fe welodd Wil a minnau 
yn bur fuan nad oedd yno fawr o le i rai fel ni, a 
throi ein hwynebau a ddarfum ni am Melbourne yn 
ol i chwilio am long. _ Roedd yno faint a fynnid o 
longau, a rheiny'n methu cael criwiau, am fod 
pawb yn mynd am yr aur. | 

Wel, fe gawsom le ein dau ar long fawr bedwar 
mast yn hwylio am Lerpwl. Llong nobl oedd hi, 
yn cario rhyw ddwy fil o dunelli, a'i llwyth i 
Lerpwl oedd gwlân a gwenith, a swm go fawr o 
aur fel y deellais i wedyn. Roeddym yn fyr o 
ddynion yn gadael Melbourne, a'r Capten am 
wneud am Sydney, gan feddwl y buasai'n haws 
cael dynion yno. Fe gafwyd rhai, ac yna i ffwrdd 
ani. Rownd yr Horn yr oeddem ni'n dod yn ol, 
i gael help y roaring forties fel y gwyddoch chi. 
Dydw i ddim am roi hanes manwl am bob mor- 
daith, neu ni orffenna’ i byth yr hanes, ond 'rydw 
iam ddweyd wrthych hanes y daith yma, gan ei 
bod yn un o'r rhai mwyaf cynhyrfus yn fy mywyd, 
fel y cewch chi glywed. 

Rhyw griw cymysg oedd ar fwrdd y llong—rhai 
dynion da, mae'n wir, a rhai eraill yn manteisio 
ar y prinder dynion i gael cyfle i ddod i Brydain. 
Nid oeddym wedi bod dridiau allan o Sydney pan 
ddechreuais ameu bod rhyw ddrwg ymhlith rhai 
o'r criw. Ni fedraf ddweud wrthych yn iawn sut 
na pham y dechreuais ameu,—dim ond gweld rhyw 
rai hefo'i gilydd yn barhaus, ac yn siarad yn ddis- 
taw pan fyddwn in agos, a chlywed rhyw air neu 
ddau amheus weithiau. 

Nid oeddwn i a Wil yn yr un watch, ac felly nid 

oeddwn yn cael fawr o gyfle arno ond yn y dog- 
watch—wyddoch chi, o chwech i wyth yn y pryn- 
hawn, pan fo pawb ar eu traed. A phan gefais 
gyfle, fe ddywedais beth oeddwn i’n ameu wrth 
Wil. Ysgwyd ei ben yn anghrediniol a ddarfu ar y 
pryd, a dweyd yn gellweirus, ‘ Mae dy nyrfs di'n 
ddrwg, Dafydd bach, ar ol bod yn y Saucy Jane. 
Paid a chyboli wir.” Ond drannoeth daeth ataf, 
pan oeddwn ar fy mhen fy hun, a golwg gynhyrfus 
ar ei wyneb, ac meddai, “ Rwyt ti'n iawn, Dafydd. 
Wyt ti wedi gweld rhywun tebig i fêt y Saucy 
Jane ar y bwrdd?’ Doeddwn i ddim wedi gweld 
neb tebig iddo, nac wedi meddwl chwaith y gwelwn 
byth wyneb yr un o'r criw dieflig hwnnw, ac fe 
ellwch feddwl i mi gynhyrfu trwof wrth sylw Wil. 
“ Craffa di ar Wilson, y bosun,’ meddai, f a mi weli 
mai Smith, mêt y Saucy Jane, ydyw, wedi torri 
ei farf. A dydw i ddim yn ameu nad oes yma 
chwaneg o'i debig ar y bwrdd. Beth wnawn ni, 
dywed?’ ’Roeddwn i wedi fy syfrdanu, ac ar y 
dechreu'n methu coelio; ond, wrth feddwl y peth, 
'roeddwn i'n teimlo'n sicrach fod Wil yn iawn. 
‘Paid cymryd arnat dy fod wedi ei ’nabod,’ ebe 
Wil, ‘ ond cadw dy lygaid a dy glustiau'n agored. 
Mi wna innau hynny, a siawns na fyddwn i'n drech 
nag ef rhyngom, beth bynnag yw ei amcan.” ”’ 

Wil oedd yniawn. Smith oedd y bosun heb ddim 
amheuaeth. Nid oeddwn i'n cael fawr o gyfle i 
wylio ei symudiadau, gan mai yn yr un watch a 
Wil yr oedd. 

Rhyw ddeuddydd wedi hynny, daeth Wil ataf, 
ac meddai yn fy nghlust, ‘ Mae'r Capten eisieu 'n 

gweld ni yn y caban. Tyrd ar fy ol i yn reit slei 
rhag i neb ameu.” Nid oeddwn wedi bod yn y 
caban o'r blaen, a meddyliais ar unwaith mai 
rhywbeth ynglyn a Smith oedd yr achos i mi gael 
fy ngalw yno. 

Wel, fe holodd y Capten ni 'n fanwl ynghylch y 
dynion yn y fforcasl, ac fe welais ei fod yntau wedi 
cael achos i ameu bod rhywbeth o'i le ar y llong. 
Roedd ef wedi adnabod y dynion yn bur dda, ac 
yr oedd y dynion amheus i gyd yn watch y bosun 
—yn yr un watch a Wil. “Rydw i wedi cael 
achos i gredu,” meddai'r Capten, * mai heno—rhyw 
dro wedi newid y watch am hanner nos—y gwneir 
ymgais gan Wilson a'i griw i-gymryd meddiant o'r 
llong, er mwyn y tipyn aur sydd yn rhan o'r 
llwyth. Mi fyddi di ar y watch, Wil. Rydw i'n 
trystio ynot ti, ac mae arna’ i eisieu i ti danio'r 
pistol yma cyn gynted ag y gweli di rywbeth am- 
heus yn digwydd. Bydd y mét a minnau'n barod 
yn y caban, a mae nifer go dda yn y fforcasl y 
gallwn ni ymddiried ynddyn” nhw, ac 'rydw i wedi 
arfogi a rhybuddio pob un yr ydw i'n siwr o hono.” 

Gellwch feddwl fy mod wedi fy synnu'n fawr gan 
yr hyn a ddywedodd y Capten, a dyna fu ar fy 
meddwl am y gweddill o'r diwrnod hwnnw. Beth, 
tybed, oedd yn mynd i ddigwydd ar fwrdd y 
* Victoria ”—dyna enw'r llong—cyn y codai'r haul 
drannoeth? Roeddwn i'n troi i mewn am hanner 
nos hefo watch y mate, ac ni fuasai neb yn meddwl 
yr adeg honno fod dim anghyffredin yn mynd i 
ddigwydd. Ond ’doeddwn i ddim wedi bod yn y 
fforcasl chwarter awr pan glywsom ni swn ergyd 

pistol, ac yna ergydion lawer a thwrw ar y dec. A | 
dyna ni yn neidio o'r bunks i gyd, ac i fyny i'r dec. 
Ac yno, yng ngoleu'r lleuad, 'roedd batel ofnadwy 
yn mynd ymlaen, ac "roeddem ninnau yn ei chanol 
hi yn y munud. Wrth ddrws y caban 'roedd y 
capten a'r mêt yn eu hamddiffyn eu hunain, a'r 
criw gwrthryfelgar yn ymosod arnyn” nhw. Bob yn 
dipyn, fe weithiodd y dynion ffyddlon eu ffordd 
atynt, a gwelwyd yn fuan fod y frwydr yn troi o'n 
tu. Dechreuodd y mutineers ildio, a chilio tua 
phen blaen y llong, a chyn hir roeddynt yn ddigon 
parod i roi eu harfau i lawr. Cymerwyd eu harfau 
oddiarnynt, a chaewyd hwy i mewn o dan y main 
hatch. Nid oeddwn i wedi gweld Wil Jos trwy'r 
frwydr, ac 'roeddwn yn methu dyfalu lle gallai fod. 
Ond wedi i bethau ddistewi, fe ellwch ddychmygu 
y braw ge's i wrth weld ei gorff marw yn gorwedd 
o'r tu ol i'r main mast. Wil druan! roedd yn 
rhaid ei fod wedi ei saethu yn nechreu'r frwydr, ar 
ol iddo danio'r rhybudd oedd wedi achub ein 
bywydau ni i gyd. Yr oedd amryw eraill wedi eu 
clwyfo, ond neb yn drwm iawn, ac yr oedd hynny 
yn ffodus, gan nad oedd fawr o ddarpariaeth ar 
fwrdd llong yr adeg honno ar gyfer trin clwyfau 
na chlefydau. 

Wel, fe roed corff Wil druan i orffwys yn y 
Pacific, ac O! roedd yn chwith gennyf golli fy hen 
gyfaill ffyddlon. Gwnaeth y Capten ymchwiliad 
i'r helynt, a chafodd allan mai Wilson (neu Smith) 
a rhyw chwech eraill oedd wrth wraidd y gwrth- 
ryfel, ac mai wedi cymryd eu hudo ganddynt hwy 
yr oedd y gweddill o'r gwrthryfelwyr. Nid oedd- 

wn i yn gwybod sut y buasai'r Capten yn delio â 
hwynt. Ond, ymhen rhyw ddeuddydd, fe gefais 
weld. Pan oeddym yn pasio yn agos i ryw ynys 
fawr, goediog, gollyngwyd yr angori lawr. Ac 
yna gollyngwyd un o'r cychod mawr drosodd i'r 
dwfr, a gyrrwyd Wilson a'r chwech eraill i'r ewch. 
Rhoddwyd tipyn o bethau angenrheidiol iddynt yn 
y cwch, ac yna fe'u rhwyfwyd i'r ynys.” 

“* Gawson” nhw'r cwch hefyd?” gofynnais. 

< O, naddo. Rhoed rhai o griw y llong i'w 
rhwyfo i'r lan, ac i ddod a'r cwch yn ol. Roeddwn 
i yn clywed wedyn gan rai o'r rhwyfwyr fod rhai o 
griw Wilson yn crefu am gael dod yn ol i'r llong 
—y buasai'n well ganddynt gael eu crogi ym 
Mhrydain na marw ar yr ynys. Ond un pender- 
fynol oedd y Capten,—’doedd dim troi arno wedi 
iddo wneud ei feddwl i fyny unwaith. Cofiwch chi, 
'dydw i ddim yn dweyd ei fod wedi gwneud yn 
iawn—dweyd y ffaith beth a wnaeth yr ydwi. Mi 
fum i'n methu cysgu am ddyddiau wedyn, rhwng 
meddwl am Wil Jos, druan, yn ei ddyfrllyd fedd, 
a'r dynion ar yr ynys unig.” 

‘< Oedd dim pobl dduon yn byw ar yr ynys?” 
gofynnais. 

“* Dydw i ddim yn gwybod. Feallai fod, er nad 
ydyw hynny ddim yn debig, neu fe fuasem wedi 
gweld rhai o honynt ar y lan—wedi dod yno i weld 
llong fawr wedi angori mor agos.” 

“* Wel, sut y bu hi arnoch wedyn? Ddeuthoch 
chi adre'n iawn? ” 

“ Dyna oeddwn i'n mynd i ddweyd wrthych. 
Tipyn o golled oedd colli wyth o'r criw, a rhai o 

honynt yn forwyr da. Wrth gwrs, 'roedd hi'n 
eitha ar dywydd da a phan geid gwynt teg, ond 
pan ddaeth ystorm, bu'n ddrwg iawn arnom. Fe 
ddeuthom ar draws y Pacific yn bur lwcus, ond pan 
ddeuthom at yr Horn,—mi wyddoch am Cape 
Horn, trwyn eithaf De'r Amerig, lle ofnadwy sydd 
y ffordd honno, yn enwedig yn y gaeaf, a gaeaf 
oedd hi arnom ni y tro hwnnw,—daeth yn ystorm 
arnom, a ninnau yn y Straits—y Straits of Magel- 
lan sy'n cysylltu y Pacific â'r Atlantic. Fe'n tar- 
awyd yn bur sydyn, a ninnau'n cario gormod o 
hwyliau ar y pryd. Roedd yn ddigon hawdd i'r 
Capten orchymyn ffyrlio ’r top sail a riffio ’r main- 
sail, ond pwy allai wneud felly yng nghanol storm, 
a ninnau ^n fyr o ddwylo? Fe wneuthom ein goreu 
dan yr amgylchiadau, ond fe chwythwyd y main- 
sail yn ’sgyrion, ac fe aeth y flying jib i ffwrdd fel 
darn o bapur o flaen y gwynt, er ei bod yn hwyl 
newydd. Ar ryw olwg, 'roedd yn drugaredd idd- 
ynt fynd, oblegid ni fuasai'r mastiau byth yn 
ddigon cryf i ddal eu pwysau dan y fath awel. Y 
syndod oedd na buasent wedi taro rhai o honom 
dros y bwrdd wrth i ni geisio eu riffio. 

Wel, 'roedd golwg ddifrifol ar y llong hardd cyn 
y nos, ac 'roedd y Capten yn edifarhau iddo an- 
turio i'r Straits o gwbl. Yr oedd y llyw gennym, 
a gallwyd ei ddefnyddio i bwrpas da tra parhaodd 
goleuni dydd. Ond daeth yn nos arnom, a ninnau 
yn y Culfor peryglus. Yr oedd pawb ar y dec yn 
wlyb at eu crwyn, yn ceisio cadw rhyw fath o wyl- 
iadwriaeth, a'r llong yn neidio ar y tonnau, weith- 
iau yn cael ei thaflu fel pluen ar frig ton, a thro 

arall don yn torri drosti, gan ei chladdu o’r golwg, 
a bygwth ein hysgubo ni a phopeth ar ei bwrdd i’r 
mor. Yr oedd yn noson ddychrynllyd, a ninnau 
bob munud yn ofni teimlo'r llong yn taro yn erbyn 
craig. A dyna fu'r diwedd. Rhywdro yng nghanol 
y nos, dyma ysgytiad sydyn, nes oedd y llong yn 
crynu drwyddi, a phob pren ynddi fel pe wedi 
mynd yn rhydd, a theimlem ei gwaelod yn crafu 
ar graig, nes gyrru arswyd i'n calonnau. Dyna i 
chi le ofnadwy oedd yno, rhwng y tywyllwch a'r 
ystorm! Ni wyddem am ba hyd y daliai'r llong 
wrth ei gilydd, ac nid oedd siawns i roi cwch i lawr 
yn y fath le ac ar y fath adeg. Pe gellsid ei ollwng 
drosodd ni all’sai fyw pum munud yng nghanol y 
tonnau trochionnog oedd yn dal i dorri dros y llong. 
Os bu rhywun yn gweddio am y wawr ryw dro, ni a 
fu 'r noson honno, yn dyrfa fach oedd yn gwasgu'n 
dynn at ein gilydd ymhen blaen y llestr. 

Wel, fe ddaeth y wawr ar ol hir ddisgwyl, heb 
i'r llong dorri yn ddarnau, ac O! olwg dorcalonnus 
oedd ar y llong a fuasai gynt mor hardd,—wedi ei 
thrywanu gan ddannedd y creigiau, ac yn bygwth 
mynd yn gandryll. Oni bai bod pigau'r creigiau 
yn ei gwaelod, a hithau'n gorffwys ar y creigiau, 
fel mewn math o wely, wedi soddi yn ddiau y 
buasai hi a ninnau yn y nos. Ac o'n cwmpas, 
greigiau moel, danheddog, a'r tonnau'n torri'n 
wyn arnynt. Ynfydrwydd a fuasai ceisio rhoi cwch 
yn y dwr. 

Ond yr oedd y gwynt wedi gostegu, a chododd 
yr haul mewn wybr ddigwmwl, ac erbyn y pryn- 
hawn yr oedd y môr wedi tawelu rhyw gymaint fel 

y barnai y Capten y gellid gollwng y cychod dros- 
odd, ac y byddai llai perigl i ni yn y cychod nag 
ar y llong. Rhannwyd y criw rhwng y ddau gwch, 
—y Capten yn cymryd gofal un, a'r mêt ofal y 
llall. Yng nghwch y mêt yr oeddwn i. Cadwodd 
y ddau gwch yn agos i'w gilydd tra parhaodd 
goleuni'r dydd; yna, fe ddaeth y nos i lawr 
arnom, ac erbyn y bore, nid oedd golwg ar gwch y 
Capten. Wrth gwrs, nid oedd modd i ni wybod 
beth all’sai fod wedi digwydd iddo—pa un ai wedi 
dymchwel, ynteu wedi'n colli ni yn y nos. Doedd 
dim ond gobeithio'r goreu. Ond mae arna’ i ofn fy 
mod i yn eich blino chi.” 

“Na; dim o'r fath beth,” meddwn innau, 
‘ mae'ch stori gynhyrfus yn ddiddorol iawn i mi; 
ond beth am y cewyll?” 

“* Mae hi'n rhy hwyr bellach i fynd yno heddyw. 
Mi awn ni yno ’fory. Mi gwnawn ni hi am y cei 
'rwan.” 

Ac wedi troi'r llyw, a gosod yr hwyl i fynd yn ol, 
gofynnais, ““Beth ddaeth o honoch chi yn y cwch ?” 

** Wel, mi fuom ni yn lwcus iawn. Y prynhawn 
hwnnw fe ddaeth llong hwyliau nobl—’doedd yr 
agerlongau "ma ddim yn agos mor gyffredin yr 
adeg honno ag ydyn’ nhw heddyw,—heibio i ni. 
Ychydig iawn o drafferth a gawsom ni i dynnu ei 
sylw, gan iddi hwylio yn agos i ni, ac yn fuan iawn 
'roeddem ar ei bwrdd yn ddihangol.” 

“ Beth ddaeth o gwch y Capten? A achubwyd 
hwy ? ”’ 

Ysgydwodd yr hen wron ei ben yn brudd. 
“ Naddo,” meddai. ‘*‘ Fe ddwetsom wrth gwrs 

am y cwch arall, a chwarae teg i'r Capten, fe 
wnaeth ei oreu i chwilio am danyn’ nhw, drwy droi 
o gwmpas y fan yn ol ac ymlaen am oriau, ond i 
ddim pwrpas. Welais i na chlywais i ddim chwaneg 
o'u hanes nhw, druain. Ond fel 'na mae hi ar y 
môr, wyddoch chi. Bywyd llawn o beryglon 
ydi 0.” 

Tawodd yr hen frawd a'i ben yn pwyso ar ei 
fynwes, fel pe wedi ymgolli mewn atgofion am y 
gorffennol pell, nes i mi ar ol yspaid ei alw'n ol i'r 
presennol trwy ofyn, “* Sut y bu hi arnoch chi wedi 
i chi gael ar fwrdd y llong? Ddaeth hi a chi adre?” 

** O,” meddai, gan ddeffro a sirioli, “ mynd am 
'Frisco ymhell draw i'r gogledd, wyddoch chi, 
'roedd hi, ond fe drodd i mewn i Valparaiso i'n 
glanio ni. Fe gafodd rhai o honom gynnig mynd 
ymlaen efo hi, gan fod amryw o'i chriw i lawr dan 
y scyrfi. Fe glywsoch, mae'n sicr, y fath bla a 
fyddai'r scyrfi ar forwyr yr hen amser, pan fyddai 
raid bwyta cig hallt, a bara caled, ac yfed 
dwr ymhell o fod yn ffres, ar fordeithiau maith. 
'Dydw i ddim yn cofio'r funud 'ma aeth ’na rai ai 
peidio, ond ’doedd arna) i fawr o awydd mynd. 
'Roedd arna’ i awydd troi am gartre ar ol fy holl 
helyntion, ac aros ddarum i yn Valparaiso nes cael 
cyfle ar long yn hwylio am Brydain neu ryw ran o 
Ewrob.” 

Wrth ei weled yn tewi, fel pe wedi gorffensei stori, 
dywedais, ‘“ Mi gawsoch hyd adre, mae'n debig, 
heb 'chwaneg o ddigwyddiadau cyffrous, wedi bod 
drwy gymaint?” 

** Wel, mi fasa? dyn yn meddwl hynny, ond 

helyntion wedyn ddaeth i’m rhan cyn cyrraedd 
adref. ’Doedd dim lwc i mi ar y siwrnai honno 
rywsut, ac eto, yr oedd lwc hefyd. Fe gefais fy 
mywyd drwy'r cwbl, a dyna fu'r lwc fwyaf, 
onite? Ond dyma ni yn ol wrth y cei. Rhaid i'r 
stori honno aros hyd ryw dro arall.” 

Drwg oedd gennyf ein bod wedi cyrraedd yn ol 
mor fuan, a synnwn braidd at ein cyflymder yn 
dychwelyd. Ond yr eglurhad oedd fod y gwynt 
yn fwy ffafriol i ni wneud cwrs union yn ol, ac 
hefyd yn cynyddu mewn nerth. 

Amharod iawn y teimlwn i ohirio'r stori, er wedi 
cael seigiau mor flasus, a phan ddywedodd y bydd- 
ai'n mynd allan wedyn gyda'r nos am fecryll, 
brysiais i ddweyd yr awn gydag ef. 


PENNOD V. 


ARHAODD yr awel hyd yr hwyr, ac 
felly cawsom osod hwyl ar y cwch i 
bysgota, yn lle rhwyfo, oblegid rhaid 
symud yn gyflym trwy'r dwfr cyn y 
gellir gobeithio dal mecryll â bachau. 

Rhoes hyn fwy o hamdden i'r hen Gapten adrodd 

ac i minnau wrando, na phe buasai raid i ni rwyfo, 

—er y bu raid i'r stori aros pan oeddym wrth y 

gwaith o bysgota. 

** Wel,” meddai, “* eisieu f'hanes yn dod yn ol o 
Valparaiso oedd arnoch chi? Bum yn Valparaiso 
am rai misoedd yn disgwyl am long. Nid am 
nad oedd longau yn galw yno, ond ychydig oedd 
yn digwydd mynd am Brydain, a'r rhai hynny 
oedd yn mynd tuag yno heb fod mewn angen 
morwr. Cefais waith yn y porthladd yno, ac enill- 
ais ddigon i brynu dillad i fynd i'r môr. Hefyd, 
dysgais dipyn o Hispaneg, gan mai dyna siaredir 
fwyaf yno. O'r diwedd, anobeithiais i gael llong 
am Brydain, a chefais le ar long yn perthyn i 
Spaen, ac yn hwylio i Cadiz yn y wlad honno. Myfi 
oedd yr unig Brydeiniwr ar y bwrdd ynghanol 
Hispaenwyr, Eidalwyr, a dynion duon. Yr oedd y 
Capten a'r mêt yn medru Saesneg yn weddol, a 
rhai o*r lleill yn medru rhyw air neu ddau ; ac felly, 
gyda chymorth y tipyn Hispaneg a ddysgaswn yn 
Valparaiso, 'roeddwn yn gallu gwneud yn weddol 
efo nhw. Ond un meddw oedd y Capten—ni welais 
44 j 

ef yn sobr, am a wn i, ac mae'n syn gennyf sut y 
cafodd swydd o gyfrifoldeb erioed ar long. 

Wel, fe ddeuthom trwodd i'r Atlantic yn ddihap, 
ac roeddwn i'n dechreu meddwl bod fy lwc i wedi 
troi, ac y cawn i fordaith lwyddiannus adref. Ond, 
druan o honof, nid oeddym wedi mynd yn ryw bell 
o'r Horn cyn i ni ddechreu ameu bod yr hen dwb 
wedi ‘springio leak’—fe wyddoch beth yw hynny— 
yn gollwng dwr. Ac erbyn i ni fynd i lawr i chwilio, 
yr oedd yn gollwng dwr yn bur ddrwg. “All 
hands to the pumps ’ fu ei hanes hi wedyn, ac wrth 
bwmpio yn galed, 'roeddym yn gallu cadw'r dwr 
rhag ennill arnom. Nid oedd gobaith i ni allu 
croesi'r Atlantic yn y cyflwr hwnnw, a barnodd y 
mêt—yr oedd y Capten yn feddw ddiymadferth 
yn y caban drwy'r helynt i gyd—mai ceisio mynd 
a hii Ynysoedd y Falklands i'w hatgyweirio a 
fyddai oreu. A dyna wnaed. Dynion diog iawn 
oedd yr Hispaenwyr, ond fe weithiodd y dynion 
duon wrth y pwmp—wel, fel niggars, fel y byddwch 
yn dweyd. Ac onibai am danyn’ nhw, wedi suddo y 
buasai'r hen long. Wel, fe lwyddwyd i'w chael i'r 
Falklands, ac fe'i rhedwyd hi ar y traeth yno. 
Wedi ei harchwilio, cafwyd ei bod yn fregus iawn, 
yn hollol anghymwys i anturio i'r môr arni, a phen- 
derfynais, gan nad pwy arall âi gyda hi, nad 
oeddwn i am fynd. Disgwyliwn i long Brydeinig 
alw heibio'r ynysoedd, ac un diwrnod, ymhen tua 
phythefnos wedi i ni gyrraedd, beth ddaeth i angori 
yno ond Whaler—wyddoch chi, llong sy'n mynd 
allan i ddal morfilod er mwyn cael olew a phethau 
eraill defnyddiol o'r creaduriaid rhyfedd hynny. 

Llong Brydeinig o Hull ydoedd, wedi troi i mewn 
am ddwfr ffres, wedi bod allan yn nyfroedd deheuol 
y Pacific am dros flwyddyn yn dal morfilod, ac yn 
aros am rai misoedd eto yn nyfroedd deheuol 
yr Atlantic ar gyffelyb neges cyn hwylio am gar- 
tref. Yr oeddynt yn fyr o ddau neu dri o ddynion, 
ac er nad oedd olwg y cawn fynd adref am amser 
maith, penderfynais ymuno â hi. Tybiwn fy hun 
yn debycach o gyrraedd cartref ynddi hi nag yn y 
llong Hispaenaidd. Diddorol i mi oedd gweld eu 
ffordd o ddal morfil,—yr oeddwn cyn hyn wedi 
gweld morfil yn codi i'r wyneb i anadlu, ond heb 
erioed weled dal un. 

Rhyw ddiwrnod, clywais waedd, “ There she 
spouts,’ a thua milltir oddiwrthym, gwelwn golofn 
o ewyn gwyn yn codi i fyny. Gollyngwyd tri chwch 
drosodd, ac ymaith a hwynt am y lle mor gyflym 
ag y gellid rhwyfo. Dilynais yr helynt hyd y 
gallwn weld o'r dec, ond yn fuan aeth y cychod o'r 
golwg, ac aeth pedair neu bum awr heibio cyn i'r 
cychod ddod yn ol, a'r morfil yn cael ei dynnu 
ganddynt. Wedyn, bu lle prysur—yn cael yr hyn 
oedd werthfawr o'r ysgerbwd—y blubber a'r oil a'r 
whalebone. Yr oedd y cwbl yn ddieithr i mi, ond 
teimlwn gryn ddiddordeb yn y busnes, yn enwedig 
gan y golygai pob morfil a ddelid ein bod yn nesu 
at hwylio adref. 

Ymhen rhai dyddiau, clywais yr un floedd dra- 
chefn, a'r tro hwn cefais well cyfle i ddeall y ffordd 
o ddal morfil, gan i mi gael fy ngorchymyn i un o'r 
cychod. Rhwyfwyd yn gyflym tua'r man y gwelsid 
y morfil yn anadlu, a phan ddaeth i fyny drachefn 

“ Yr oedd dyn medrus ymhen blaen y cwch gyda 
phicell (harpoon) yn ei law i'w thaflu ato.” (t. 48). 

yn ein hymyl, yr oedd dyn medrus ymhen blaen y 
ewch gyda phicell (harpoon) yn ei law i’w thaflu 
ato. Gwelsom y bicell yn ei drywanu, ac i lawr 
ag ef gan dynnu'r rhaff oedd ynglyn wrth y bicell 
ilawr ar ei ol. Yr oedd picellau wedi eu taflu ato 
o'r cychod eraill hefyd, ac ar ol rhai munudau, 
gwelsom fod y cychod yn cael eu tynnu'n gyflym 
gan yr anifail, oddiwrth y llong. Ar ol mynd cryn 
bellder, gwelem fod y cyflymder yn arafu, a gorch- 
mynwyd i ni wylio am y morfil yn ail-ymddangos 
ar yr wyneb. Daeth i'r amlwg yn fuan, a thrywan- 
wyd ef drachefn ; yna dechreuodd droi ac ymrowlio 
gan chwipio'r dwr a'i gorddi'n ewyn. Ofnwn i'r 
cwch gael ei daro ganddo, ac yn wir dyna ddi- 
gwyddodd. Rhoes ergyd i'n cwch â'i gynffon 
nerthol nes ei falu'n chwilfriw, a'n bwrw ni i gyd 
bendramwnwgl i'r môr. Yr oedd yn dda ein bod 
yn gallu nofio, a bod y cychod eraill yn ymyl, neu 
ni fuaswn yma i ddweyd yr hanes. Yn fuan wedyn 
dechreuodd ei nerth ballu, a chyn hir trodd dros- 
odd ar ei gefn wedi ei orchfygu. Gwelem fod ei 
waed wedi lliwio'r dwr yn goch am lathenni o'n 
“cwmpas. Yr oedd yn dda i ni fod y rhai a adewsid 
ar y llong wedi hwylio ar ein holau, neu buasai raid 
i ni rwyfo milltiroedd lawer i gyrraedd yn ol iddi. 
Nid dyna'r unig forfil y bum mewn perigl oddi- 
wrtho, ond y mae hynyna o hanes yn ddigon i roi 
rhyw syniad i chwi o'r gwahaniaeth sydd rhwng 
pysgota mecryll a dal morfil. 

Wel, buom yn y parthau hynny o'r môr am fis- 
oedd lawer, ac mewn perigl fwy nag unwaith 
oddiwrth dalpiau ia (icebergs). Oni bai am wyl- 

iadwriaeth ofalus a llywio medrus, mae'n sicr 
gennyf mai wedi ei dryllio yn erbyn iceberg y 
buasai ein llestr. Mae golwg hardd ar yr iceberg 
pan io'r haul yn tywynnu arno, ond peth ofnadwy 
yw bod yn agos iddynt yn y nos. 

O'r diwedd, er mawr lawenydd i mi, yr oedd y 
barilau olew wedi eu llenwi, a chawsom hwylio 
tuag adre. Cawsom daith weddol lwyddiannus 
hyd nes cyrraedd i dueddau'r cyhydedd, ond yno 
buom am ddyddiau lawer heb chwa o wynt, yn 
hollol analluog i symud modfedd. Ac yno daeth 
perigl newydd i'n cyfarfod, a hwnnw oedd newyn. 
Yr oeddym wedi mynd yn brin o fwyd, a bu raid 
i ni ddechreu gwneud ar lai i'n rhan. Pan gafwyd 
awel o'r diwedd i symud ymlaen, daeth yn ystorm 
arnom. Cariwyd ymaith ein topmast a rhai o'n 
hwyliau, ac yr oedd hynny yn ychwanegu at ein 
trueni. Gellwch feddwl fel yr edrychem dros 
wyneb yr eigion bob dydd a thrwy'r dydd am long 
i'n cynorthwyo, ond Ow! siom fu ein rhan am 
ddyddiau, a'r bwyd yn mynd yn brinnach, brin- 
nach. O'r diwedd daeth llong dros y gorwel, a 
daeth yn ddigon agos i'r rhai ar ei bwrdd weld ein 
bod yn dangos fflagiau a arwyddai ein hangen. 
Daeth cwch o honi a chyflenwad o fwyd i ni— 
digon i fynd a ni adref. O! mor ddiolchgar y teim- 
lem am y drugaredd fawr hon. Cyrhaeddwyd 
adref i Hull yn ddiogel, ac euthum tuag adref yn 
llawen gyda phoced pur lawn—hynny a enillais 
ar y Whaler,—yr oedd y cwbl a gawswn cyn hynny 
wedi mynd. 

Yr oeddwn wedi bod oddicartref am dros bum 

mlynedd—wedi hwylio ar y Cambria yn llencyn 
pymtheng oed, ac erbyn hyn yn ddyn cryf dros fy 
ugain, ac wedi newid llawer yn fy ngwedd. Nid 
oedd mam yn fy adnabod—yr oedd fy nhad wedi ei 
gladdu ers tro. Yr oedd hithau wedi rhoi i fyny 
obeithio fy mod yn fyw nes cael llythyr oddiwrthyf 
o Hull. Wel, yr oedd llawer o bethau wedi newid 
—y tren erbyn hyn yn rhedeg i Gaernarfon a 
Phorthmadog, a chryn lawer o longau yn dod yma 
1 gario cerrig o'r chwarel 'ma. 

Nid oedd yr hen wraig yn fodlon o gwbl i mi fynd 
i'r môr eto. Sylwn ei bod wedi heneiddio, ac nad 
oedd i bob golwg yn debig o fyw yn hir. Diau 
ei bod wedi ymboeni llawer o'm hachos i, ac felly, 
yn lle mynd i'r môr, gan fod gennyf dipyn o arian, 
euthum i'r Ysgol i Fynytho i ddysgu ar gyfer 
pasio'n fét. Yno y byddai bechgyn y môr o'r 
rhan hon o'r wlad yn mynd, gan fod y Scŵl yn 
fedrus iawn mewn navigation. 

Fy mwriad, wedi pasio'r arholiad, oedd chwilio 
am le fel mêt ar un o longau'r Port, er mwyn cael 
bod adref bob rhyw ddeufis gyda'r hen wraig. Ond 
dryswyd fy nghynlluniau. Cyn pen mis wedi i mi 
basio yn fêt, bu yr hen wraig farw, ac wedi 
hynny yr oeddwn yn amddifad iawn—heb neb vn 
perthyn yn ddigon agos i mii gymryd y diddordeb 
lleiaf ynof. 

Wedi i'm cynlluniau gael eu dyrysu fel hyn, nid 
oedd gennyf ddim i'm cymell i aros tua chartref, 
a dacth arnaf hiraeth am long fawr yn hwylio ar 
led. Yr oeddwn erbyn hyn yn ddwy ar hugain 
oed, ac wedi pasio'n fêt, Felly euthum am Lerpwl 

—yno yr oedd y llongau nobla’ i'w cael yr adeg 
honno. Ac efo llongau Lerpwl y bum i wedyn am 
flynyddoedd lawer, yn hwylio i bob rhan o'r byd, 
a gwelais lawer o bethau rhyfedd, mae'n siwr i chi.” 

“ Do, mae'n siwr,” meddwn innau, “ fe fuoch 
mewn perig lawer tro, mae'n siwr,’’—i geisio tynnu 
ychwaneg o hono. 

“ O do, am wn i, o bob math,” oedd yr ateb. 
“ Mi adrodda i chi hanes un ddiangfa wyrthiol a 
gefais i, cyn troi yn ol am y lan.” 

“* Arhoswch chi ’rwan ; 'rydw i'n meddwl yn siwr 
mai efo'r “ Island Belle” yr oeddwn i ar y pryd yn 
Second Mêt, rywdro yn y '70's.. Dydw i ddim yn 
siwr pa flwyddyn oedd hi, heblaw mai pur ifanc 
oeddwn i, ac heb briodi. Roeddem ni ar daith o 
Calcutta 1 Lerpwl hefo llwyth o dê, ac wedi cael 
tipyn o help y monsoons i wneud passage reit dda 
trwy'r Indian Ocean. Fe glywsoch am y 
Cyclone—y corwynt troellog, sydyn, sy'n corddi'r 
dwr mor ofnadwy tra pery. Un prynhawn poeth, 
dyma hi'n duo'n sydyn, a dyma'r Cyclone yn ein 
taro. Fe gawsom ddigon o amser i gael rhai o'r 
hwyliau i mewn cyn i'r storm ein taro, neu buasai 
ar ben arnom yn sicr. Roeddym at drugaredd y 
gwynt a'r tonnau'n hollol. Chwythwyd hynny o 
liain ag yr oeddym heb ei dynnu i lawr yn gyrbib- 
ion, a dyna lle'r oeddym yn rowlio i lawr ac i fyny 
ac o ochr i ochr, a'r tonnau'n torri dros y llong, nes 
weithiau ei chladdu o'r golwg. Roeddym ni am 
ein bywyd yn gafael mewn rhywbeth ar y dec rhag 
cael ein golchi drosodd. Yn sydyn, dyma'r dôn 
fwya’ welais i erioed yn dod dros y bow. 'Rydwi 

yn ei gweld hi'r funud hon yn dod. Y munud nesaf 
yr oeddwn i yn y dwr—ie, yn y môr. Yr oeddwn 
yn gafael a'm holl nerth yn rail y llong, ond fe'm 
cipiwyd gan y dôn, a throsodd a mi. Beth wnes i 
wedyn? Wn iddim. Beth fedrwn i wneud? Nid 
oedd modd i neb nofio yn y fath donnau cynddeir- 
iog. Ac ni fu raid i mi drio. Wyddoch chi, fe'm 
codwyd i gan y dôn nesa”, ac ymhle feddyliech chi 
y cefais i Phun? Ar y dec yn ol! Do, fe'm golch- 
wyd oddiar y dec gan un dòn, ac yn ol drachefn 
gan y dòn nesaf. Llwyddais i gael gafael yn y 
capstan, ac felly fe’m hachubwyd. Dyna i chi 
wyrth, os mynnwch chi. Erbyn i mi ddeall wedi 
hynny, fe olchwyd dau arall drosodd gyda mi gan 
yr un dòn, ond ni welwyd yr un o’r ddau hynny, 
druain, wedyn. O! mae’r stori yn ddigon gwir i 
chi. Mae pethau rhyfedd fel ’na yn digwydd ar y 
môr, coeliwch chi neu beidio.” 

Prysurais i'w sicrhau nad oeddwn yn ameu ei 
eliwiredd am eiliad, gan fy mod wedi darllen am 
ddigwyddiadau cyffelyb. 

““Ie,” meddai yntau, ‘‘ wrth gwrs, 'rydech 
chi'n credu, ond mae pobl y ffordd hyn yn rhyw 
feddwl mai rhoi stretch yn y stori y bydda’ i, a 
_ 'rydw i wedi peidio dweyd dim o f'hanes wrthyn” 
nhw ers talwm.” 

“Beth ddaeth o'r llong ar ol y Cyclone? ” 
gofynnais. 

“* O, fe fu byw drwyddi, ac fe ddeuthom ymlaen 
yn rhyfedd, wyddoch chi, er ein bod yn fyr o 
ddwylo, a'r llong wedi ei niweidio'n bur ddrwg yn 
y storm, Ond fe wneuthom ein ffordd bob yn 

dipyn i Port Natal, ac yno fe gafodd ei repario 
dipyn ar gyfer y siwrnai adre, a shipio dynion i 
wneud y criw i fyny. 

Ond fe gefais i brofiad gwaeth na hwn’na yn yr 
Indian Ocean ar long arall, er nad mor wyrthiol 
feallai ar ryw ystyr.”’ 

'£O'n wir! sut.bu hynny, tybed?” gofynnais 
yn llawn awydd. 

“* Mae honno'n stori go faith, ac feallai mai ei 
chadw fyddai oreu i mi hyd rhyw dro arall rhag 
eich blino.” 

“* Does dim perig i mi flino, Capten. Rydw i 
wrth fy modd yn gwrando.” 

““ Wel, ynteu, fe'i dywedaf 'rwan. Siawns nad 
orffenna i cyn cyrhaeddwn ni i'r lan. Mi ro’wn ni'r 
goreu i bysgota 'rwan. Rydym wedi cael helfa 
go dda a chysidro. 

Am y stori, ynteu. Fe fu'r hanes yn y papur 
newydd am danom. Na, mae'n siwr eich bod yn 
rhy ifanc i gofio'r peth. Tua 1880 oedd hi. Dod 
o Singapore 'roeddwn i, yn brif swyddog ar y 
“Marion Ballantyne,’ brig fawr, efo llwyth cym- 
ysg o spices a phethau o'r fath sy'n tyfu'r ffordd 
honno. Ac yr oedd y criw mor gymysg â'r cargo— 
tipyn o Chineaid a Lascars a dynion gwynion. A 
wyddoch chi, mae trafferth ofnadwy efo ambell i 
griw cymysg, ac felly y bu hi'r tro hwn. Wel, wedi 
i ni fod dipyn ar y môr, fe aeth yn ddrwg rhwng 
rhai o'r Chinks a dau neu dri o'r Saeson. Wn i 
ddim beth oedd dechreu'r helynt, ond fe aeth mor 
ddrwg yn y fforcasl un bore fel y daeth y cyllill 
allan, ac fe drywanwyd un o'r Saeson yn y scyffl. 

Rhoed y Chinks i gyd yn y ddalfa, gan na wyddid 
yn glir pa un o honynt oedd y troseddwr, ac yr 
oedd y Capten am eu landio yn y porthladd cyntaf 
y deuem iddo, a’u rhoi i fyny i’r awdurdodau. 
Beth bynnag i chi, beth wnaeth y cnafon melyn 
ond rhoi y llong ar dân. Un noson pan oeddwn i'n 
troi allan ar fy watch am hanner nos, clywais 
waedd o'r fore-hatch, lle'r oeddynt wedi eu caeth- 
iwo, ac erbyn i mi fynd yno, gwelwn fod y lle'n 
llawn o fwg. Wn i ddim pa un ai o fwriad ynteu 
yn ddamweiniol y torrodd y tân allan, ond ’roedd- 
wn i, a phawb arall, mae'n debig, yn ameu mai 
bwriad ydoedd. Codwyd pawb allan i ymladd a'r 
tân, ond doedd waeth i ni heb. Ennill arnom yr 
oedd bob gafael, a phan ddaeth y bore, doedd dim 
i'w wneud ond mynd i'r cychod a gadael y llong. 
'Roedd hanner y criw yn un cwch tan fy ngofal i, 
a rhaì o'r Chineaid yn eu plith. Roedd rhai o'r 
criw yn gryf dros eu gadael hwy ar y llong i gym- 
ryd eu siawns, ond ni fynnai'r Capten fod yn euog 
o'r fath weithred annynol, ac felly fe'u dodwyd 
yn y cychod. 

'Roedd hi'n dywydd tawel, wrth lwc, a chaw- 
som ddigon o amser i lwytho'r cychod â phopeth 
y byddem yn debig o fod eu heisieu cyn dod ar 
draws llong. Wedi gwthio rhyw gan’ llath oddi- 
wrth y llestr, arhoswyd i wylio ei diwedd. Yr 
oedd golwg hardd arni, y fflamau fel tafodau o dân 
yn ei chusanu a'i chofleidio, ac yn ymestyn i fyny 
trwy y rigging a'r mastiau. Ni fu raid i ni aros 
yn hir cyn ei gweld wedi ei llosgi at wyneb y dwr. 
Yna, wedi ein pruddhau gan yr olygfa, dechreu- 

asom rwyfo. Yr oeddym, mor bell ag y gallem 
gasglu, ryw bum can’ milltir o'r tir agosaf. Yr 
oedd y Capten a minnau wedi cytuno, cyn gadael 
y llong, mai gwneud am route y llongau oedd yn 
mynd a dod o'r India fyddai oreu i ni, gan obeithio 
yr achubid ni gan ryw long neu'i gilydd. Barnem y 
dylem gyrraedd i lwybr llongau'r India cyn pen 
deuddydd heb ein lladd ein hunain yn rhwyfo. _ 

Wel i chi, deunaw oedd yn fy nghwch i ^n cych- 
wyn. Gwneud cwrs am y gorllewin ddaru ni,— 
rhwyfo tipyn ar dywydd tawel, a tharo mast a 
hwyl pan oedd tipyn o frisyn teg. Fe gadwodd y 
ddau gwch yn agos i'w gilydd am y ddeuddydd 
cyntaf, a theimlem yn eithaf calonnog a gobeithiol. 
Ond, pan wawriodd y trydydd bore, nid oedd 
golwg ar gwch y Capten, ac er i ni rwyfo yn ol ac 
ymlaen trwy'r dydd, ni chawsom hyd iddo. Eff- 
eithiodd hyn ar ysbryd pawb o honom—ym- 
daenodd digalondid drosom. Ond yr oedd yno un 
bachgen ieuanc o Sais a wnaeth ei oreu i'n sirioli 
a'n calonogi. Canai, chwarddai yn iachus, ad- 
roddai straeon ysmala, a dywedai bethau ffraeth 
a phert nes codi gwên i'n hwynebau, ac ysgafnhau 
ein calonnau. Wn i ddim sut y buasai arnom oni 
bai am dano ef. 

Wel, mi fuom yn ffodus na chawsom storm nac 
awel drom, neu ni fuasai'r cwch yn aros fawr ar 
yr wyneb. Gellwch feddwl mor bryderus y teimlwn 
bob bore wrth edrych o gwmpas yr wybren, ac yn 
ofni gweld storm yn neshau. 

Wedi bod bedwar diwrnod yn y cwch, ’roeddwn 
i'n dechreu teimlo'n bryderus. Er edrych i bob 

cyfeiriad trwy'r dyddiau, nid oeddwn wedi gweld 
arlliw o lestr, ac yr oedd hynny'n fy synnu, a min- 
nau'n casglu oddiwrth yr haul ein bod ni yn 
rhywle o gwmpas y trade-route. 

Wel, 'roedd y bwyd a'r dwr yn dechreu mynd 
yn brin, ac ar y pumed dydd bu raid i mi roi pawb 
ar half rations.. Cymerodd pawb hynny'n ddirwg- 
nach am beth amser, ond yr oedd yn dipyn o 
galedii wneud ar lai o ddwfr, yn y gwres arteithiol. 
O! 'roedd hi'n boeth ofnadwy yn ystod y dydd yn 
y cwch di-gysgod, dan belydrau tanbaid yr haul. 
Ac nid oedd ryfedd bod y dynion yn grwgnach, a 
hwythau'n dioddef syched angherddol. Ond deellais 
mai achos y grwgnach oedd bod y tri Chinee yn y 
cwch yn cael bwyta ac yfed dwr oedd mor brin, 
a hwythau wedi achosi'r holl helynt, a chlywais 
awgrymiadau o fow y cwch mai dros y bwrdd y 
dylent fynd. Wrth gwrs, gwyddwn mai siawns 
wael oedd gennyf i'w hachub pe cymerai'r dynion 
yn eu pennau i'w taflu drosodd. Mi wnes fy 
ngoreu. Rhoddais orchymyn pendant nad oedd 
dim niwed i'w wneud iddynt, a derbyniwyd ef 
mewn distawrwydd. Ond un noson—y chweched 
neu'r seithfed— roeddwn i wedi bod yn effro bron 
ar hyd yr amser er pan adawsom y llong—mi 
gymerais ryw “forty winks,’ a phan ddeffroais 
'roedd y tri Chinee wedi diflannu. Cymerai pawb 
arnynt eu bod wedi synnu gymaint a minnau, a 
thystiai'r bosun (oedd wrth y llyw tra cysgwn) 
iddo glywed splashes yn y dwr, ond na chlywodd 
ddim mwy na hynny. Ond ’rydw i'n credu hyd 
heddyw nad aeth y Chineaid ddim dros y bwrdd 
o'u bodd. 

Erbyn dechreu'r ail wythnos, bu raid gostwng y 
rations drachefn. Nid oedd ar neb o honom fawr 
o eisieu bwyd, ond yr oedd ein syched yn angherdd- 
ol. Does gennych chi ddim syniad beth ydyw bod 
mewn cwch agored a haul poeth y tropics yn 
bwrw'i belydrau tanbaid arnoch o wybr ddigwm- 
wl. Ond yr oedd y dwr bron wedi darfod, a'r hyn 
oedd yn weddill wedi ei boethi gan yr haul. Ond 
yr oedd yn well na dim, er mai fesur llwyaid ar y 
tro yr oeddem yn ei rannu. Diolchem pan ddeuai 
ambell gwmwl dros yr haul i atal rhyw gymaint ar 
ei wres arteithiol, ond nid yn aml y digwyddai 
hynny. Gweddiem fwy am gawod o law hyd yn 
oed nag am long i'n gwaredu. 

Ond nid oedd glaw na llong yn dod, a gellwch 
ddychmygu sut yr aeth pethau. Tua'r nawfed 
dydd, gwelwn fod rhai o'r dynion yn dechreu 
clafychu ac yn gorwedd ar waelod y cwch. Druain 
o honynt, nid oedd modd i ni wneud dim uddynt. 
Yr oeddym yn claddu pedwar yn yr eigion y deg- 
fed dydd, a dau arall y diwrnod wedyn. Gwelais 
fod rhai o'r dynion yn dechreu gwallgofi, ac nid 
oedd hynny, yn wyneb y dioddefiadau, yn beth i 
ryfeddu ato. Y syndod oedd fod neb o honom 
wedi cadw ein synhwyrau dan y fath amgylchiadau. 
Prynhawn y deuddegfed dydd, yr oeddym i gyd— 
hynny oedd yn weddill ohonom—yn gorwedd ar 
lawr y cwch, pan yn sydyn clywais un yn rhoi 
bloedd annaearol, ac yn gollwng ei hun dros ochr 
y cwch i'r dwfr. Erbyn bore drannoeth, nid oedd 
ond pump yn aros,—dau yn rhy wael i symud 
bron, a'r tri arall yn rhy weiniaid i wneud dim i'r 

ewch, dim ond gadael iddo ddrifftio fel y mynnai’r 
gwynt a’r tonnau ei yrru. Yr oeddym erbyn hyn 
wedi rhoi goreu i edrych am long i’n gwaredu, nac 
ychwaith yn pryderu dim am ystorm. 

Y noswaith honno, yr oeddwn wedi syrthio i 
gysgu, pan ddeffrowyd fi yn sydyn. O! drugar- 
edd! yr oedd yn glawio’n drwm. Agorais fy 
ngenau i dderbyn hynny a allwn o hono. O! 
'roedd yn dda. Teimlwn fy hunan wedi ymad- 
newyddu drwof wedi cael dwfr, er fy llesgedd, a 
cheisiais ddeffro'r pedwar arall. Yr oedd dau o 
honynt wedi mynd yn rhy bell i'r glaw eu had- 
fywio, a'r trydydd yn wallgof, yn murmur wrthyf 
rywbeth am fam a chartref. Gellais ddeffro'r 
pedwerydd—y bosun, a chyda'i help ef lledais yr 
hwyl dros ran o'r cwch i gasglu tipyn o'r gwin 
gwerthfawr. Llwyddasom i gasglu swm go fawr 
—digon i'n cyflenwi am rai dyddiau, ac ail-enynn- 
odd gobaith dan fy mron. 

Erbyn y bore nid oedd ond y bosun a minnau'n 
fyw ar y cwch—dau wedi marw yn ystod y nos, a'r 
llall wedi mynd dros y bwrdd. Yr oeddwn i ymhen 
ol y cwch, a'r bosun yn y pen blaen, a'r ddau 
gelain rhyngom. Nid oedd y bosun wedi yngan 
gair wrthyf, er imi geisio ei gyfarch ef, a sylwais 
cyn hir fod rhyw oleu dieithr yn ei lygaid. Ed- 
rychai'n syn ar y ddau gorff, ac arnaf finnau bob 
yn ail. Dechreuais ameu ei fod yntau, druan, allan 
o'i bwyll.  Deliais i'w wylio, ac, ar ol yspaid, 
gwelais ef yn codi ac yn dod tuag ataf. Pan welais 
ef yn tynnu cyllell allan o'i wregys, gwelais fy mod 
mewn perigl. Cofiwch, yr oeddym ein dau wedi 

bod yn eithaf cyfeillgar ar hyd y fordaith, ond wedi 
colli ei synhwyrau yr oedd y truan. Neidiais i fyny 
i'w gyfarfod. Mater o ddau fywyd ydoedd—fy 
mywyd i neu ei fywyd ef. Ymladdfa galed a fu 
rhyngom—yr oedd yn ei wallgofrwydd yn meddu 
nerth cawr, i'm tyb i. Ceisio cael gafael yn y 
gyllell yr oeddwn rhag iddo fy nhrywanu. ‘ Ed- 
rychwch,” meddai, gan ddangos cledr ei law dde- 
heu, ac ol craith ar ei thraws, “dyma ol ei gyllell 
arnaf. Wedi ymdrech galed, llwyddais i gael 
gafael yn y gyllell, ac, wrth i mi ei wthio yn ol, 
baglodd yn erbyn y sêt, ac wrth fod y cwch yn 
ysgwyd ar y tonnau, drosodd i'r môr yr aeth ar ei 
ben. Teimlwn yn rhy wan a lluddedig i geisio ei 
achub, ac yn wir teimlwn fel pe wedi fy syfrdanu, 
ac fel pe ar golli fy synhwyrau fy hunan. Wedi 
atal y gwaed a lifai o'm llaw, syrthiais i drwm- 
gwsg, a phan ddeffroais, yr oedd yn dywyll nos. 
Bum yn effro am rai oriau, gallwn dybied, i ddis- 
gwyl am y wawr,—ond noson ofnadwy i mi oedd 
honno, yr olaf wyf yn ei chofio yn y cwch.” 
Distawodd fel pe bai'r atgof wedi ei orchfygu. 
‘ Beth fu y diwedd ? oeddech chi yn ei ofyn. Ni 
fuaswn i yn gwybod ond drwy i mi glywed gan 
eraill. Mewn tŷ yn Port Louis ar ynys Mauritius 
y deuthum ataf fy hun, a dyma i chwi hanes fy 
ngwaredigaeth, fel y cefais ef. Pysgotwyr o'r ynys 
ddaeth ar draws y cwch ryw dair milltir allan o'r 
lan. Gwelsant gwch mawr ar wyneb y môr, a neb 
ynddo, fel y tybient. Erbyn dod ato, gwelsant fod 
tri o gyrff, fel y tybient, yn gorwedd ar lawr yn- 

ddo. Yr oedd y cwch yn werth ei achub, a barn- 
asant mai gwell claddu'r cyrff yn naear yr ynys 
na'u bwrw i'r eigion. Wedi iddynt gyrraedd i dir 
y bu iddynt, yn ffodus, ddarganfod bod bywyd 
ynof. Buont yn garedig iawn wrthyf, ac ar ol 
rhai dyddiau, deuthum ataf fy hun. Faint fedd- 
yliech chi oeddwn i wedi fod yn y cwch? Deunaw 
niwrnod! Oedd, yr oedd yn ymddangos yn an- 
hygoel, a bu stwr mawr yn y papurau Seisnig, fel 
y deellais i wedyn. 

Beth ddaeth o'r Capten a'r cwch arall? Dyna 
oedd yn gwneud y stori yn anhygoel. 

Tridiau fuont hwy ar y dwr cyn eu codi gan 
agerlong. Yr oeddynt wedi reportio llosgiad 
y llong, a bod y cwch arall a hanner y criw ynddo 
ar goll, dros wythnos cyn fy nglanio, ac yr oedd 
pawb wedi credu na chlywsid mwy am yr ail gwch. 
'Roedd yn dda nad oedd gennyf neb i alaru ar Pol, 
neu buasai'n helynt iddynt alaru ar fol a chael 
wedyn fy mod yn fyw.” 

‘ Oeddech chi ddim wedi priodi felly'r adeg 
honno? ” gofynnais. ; 

‘ Nac oeddwn,” meddai, ‘fond ni fum yn hir 
wedi hynny heb wneud, ac mae stori ynglyn â 
hynny. Feallai y caf gyfle i ddweyd honno wrth- 
ych ryw dro eto. Mae hi’n rhy hwyr heno. Pryd, 
yr ydech chi'n mynd i ffwrdd ? ” | 

““ Mae gennyf wythnos yma eto. Beth am bore 
fory? ” 

“ Mi awn ni i edrych y cewyll. Dowch i lawr 
tua naw o'r gloch.” 


Ar y ffordd o lan y môr i'r llety y bu'r ymgom 

a gofnodir uchod. Ar y tir y cefais ran olaf y stori 
gofnodir uchod. Ar y tir y cefais ran olaf y stori 
hefyd, gan ein bod wedi cyrraedd y cei ymhell cyn 
iddo ei gorffen. Meddyliais lawer am y stori— 
prin y gallwn ei chredu. Beth oedd fy syndod wedi 
mynd i'r tŷ ac agor papur newydd o weld y pen- 
nawd, “ Deunaw niwrnod mewn cwch agored ar y 
môr,” a syndod mwy i mi oedd gweld fod y stori 
yn y papur yn debig mewn rhai pethau i stori'r 
Capten, ond bod un wedi digwydd yn 1880 a'r llall 
yn 1923! 


PENNOD VI. 


| R oedd bod cymaint yn awyr y môr yn 
I gwneud i mi gysgu'n drwm yn Aberia, 
a phan ddeffroais drannoeth wedi'r 
hyn a gofnodwyd yn y bennod ddi- 
weddaf, gwelais, er fy ngofid, ei bod 
wedi naw o'r gloch. Yr oeddwn wedi colli'r cyfle i 
fynd gyda'r hen Gapten i godi'r cewyll, ac i gael y 
stori addawedig. Nid oedd dim i'w wneud ond fy 
meio fy hunan am or-gysgu. Cymerais hamdden 
gyda'm boreubryd, ac euthum i lawr at lan y môr 
tua hanner dydd, gan ddisgwyl y byddai'r hen 
frawd yn ei ol, ac o bosibl yn barod am ail daith, 
gyda mi. 

Ac yn hyn ni'm siomwyd. Yr oedd yno wrth un > 
o'r cychod bach, a phan glywodd y rheswm i mi fod 
ar ol y bore, chwarddodd yn galonnog, a dywedodd, 
“ Mae awyr Aberia yn dygymod a chi. Does dim 
byd tebig i'r môr am iechyd. Ond be” ydach chi'n 
ddeyd? Oes arnoch chi awydd dod allan? Mae 
brisyn da o'r nor’-west. Fasa’ ddim yn well i ni 
fynd am ryw awr neu ddwy yn y cwch mawr? ”’ 

“Rydw i'n awyddus iawn i fynd,” atebais 
innau. “ Ond a gawsoch chi ginio? ” 

“O do,” meddai, “ Par’toi i gychwyn allan 
'roeddwni. Fasa'n well i ni fynd i Nefyn ac yn ol 
am dro? Mae'r awel yn iawn i fynd yno.” 

Ni buasai modd iddo awgrymu dim a ddymunwn 


yn fwy. Roeddwn wedi clywed llawer o son am 

Nefyn, ond heb fod yno erioed. A diau y cawswn 
stori ddifyr i basio'r amser ar y tonnau. 

Felly, heb golli amser, euthom gyda'r cwch bach 
i'r cwch mawr, ac wedi gosod yr hwyl, i ffwrdd a 
ni, gan rwyfo i fynd allan o gysgod y cei. 

Wedi cael i afael â'r awel, a chael popeth i drefn, 
gofynnodd, “ Ydach chi'n 'nabod rhywun yn 
Nefyn? ”’ 

“ Nac ydwyf,” meddwn, ‘‘ond yr wyf wedi 
clywed llawer am y lle. Mae llawer o forwyr yn y 
lle, onid oes? ” 

“* Oes, lawer iawn, ac ’rwyf wedi hwylio llawer 
hefo bechgyn Nefyn erioed. Un o Nefyn, os ydech 
chi'n cofio, oedd Wil Jos—a achubodd fy ngham ar 
y Cambria, ac a saethwyd yn y Pacific. Nid 
dyna'r unig un o Nefyn y bu'n dda i mi wrtho.” 

“On wir,” meddwn innau, ‘fond disgwyl y 
_ stori ynglyn a'ch priodas yr oeddwn i heddyw.” 

‘ Mi gewch honno ryw dro eto. Gan ein bod 
ni'n mynd i Nefyn, mi ddweda i stori am fachgen 
o Nefyn wrthoch chi. 

Yn y ’70’s, yn fuan ar ol i mi basio'n fêt, yr 
oeddwn i'n Second Mêt ar y “ British Gueen.” 
Llong hwyliau wrth gwrs—fum i ddim ar ager- 
longau, a 'dydi'n dda gen i mohonynt. Dydw i 
ddim yn gweld bod eisieu morwyr ar y rheiny. 
Does dim i'w wneud ond ar y dec. Ar long hwyl- 
iau y mae pleser yn y môr. Ar y rheiny y mae 
eisieu dringo mastiau, a lledu a phlygu hwyliau ar 
bob tywydd, ac eisieu ymennydd i wneud y goreu 
o'r awel fydd yn chwythu, i yrru'r llong yn ei 
blaen.” 

Gwyddwn yn dda am ragfarn yr hen frawd yn 
erbyn agerlongau, ac amneidiais a'm pen i ar- 
wyddo fy nghydsyniad â'i sylwadau. 

‘Doeddwn i'n gwybod dim am y ‘ British 
Queen’ cyn ymuno â hi. Rhaid i forwr, wyddoch 
chi, weithredu ffydd yn barhaus a gwneud y goreu 
o'r gwaethaf yn fynych. Sais oedd y Capten— 
dyn garw, dideimlad, ac yr oedd ef a'r prif 
swyddog, neu ffyrst mêt, yn deall ei gilydd yn 
eithaf, ac yn tueddu i'm hanwybyddu, ac i edrych 
i lawr arnaf o'r cychwyn. Tybiwn i mai am fy 
mod yn Gymro y gwnaent felly. Yr oedd un 
Cymro arall ar y bwrdd, Bob Evans, bachgen o 
Nefyn. 

Wel, yr oedd yn ddrwg gennyf am deimladau y 
ddau swyddog arall tuag ataf, ond nid oedd dim 
i'w wneud ond ymdrechu i wneud fy nyletswydd 
hyd y gallwn. Nid oeddym wedi bod allan o Ler- 
pwl dridiau cyn i mi ffeindio bod rhywbeth o'i le 
ar y llong, ond beth oedd y mater arni ni wyddwn. 
Yr oedd gan y Capten a'r mêt ryw secrets gyda'i 
gilydd nad oeddwn i i gael eu gwybod. Bob tro 
yr euthwn i i'r caban, a hwythau yno'n siarad, 
teimlwn y byddent yn newid testun yr ymddiddan. 
A thrwy y bachgen o Nefyn y cefais wybod y dir- 
gelwch. Un prynhawn daeth ataf ar y dec, a phan 
oeddym yn sefyll yn ddigon pell o gyrraedd clyw 
pawb, meddai wrthyf, € Wyddoch chi beth sy'n 
mynd i ddigwydd i'r llong ma ? > 

“ Na wn i’n siwr,” meddwn innau. “Mae hynny'n 
dibynnu ar Rywun uwch na ni.? 

‘ Mae hi'n mynd i gael ei cholli,” meddai mewn 

llais cyffrous a arwyddai ei fod yn credu yr hyn a 
ddywedai. Ac yna dywedodd wrthyf fel yr oedd 
wedi clywed y Capten a'r mêt yn cynllunio sut i'w 
suddo. Methwn gredu bod y fath beth yn bosibl. 
Wrth gwrs, yr oeddwn wedi clywed am longau wedi 
eu hinsiwrio'n drwm, a chynllun wedi ei wneud i'w 
colli'n fwriadol er mwyn cael arian yr insiwrans. Yr 
oedd hynny'n beth digon cyffredin y dyddiau 
hynny—gor-lwytho llongau, a^u gor-insiwrio. O, 
do, fe yrrwyd cannoedd o forwyr i ddyfrllyd fedd 
yn y coffin ships, fel y'u gelwid, cyn i Samuel 
Plimsoll gymryd y mater mewn llaw, a chael gan y 
Senedd i ddeddfu er amddiffyn y morwyr druain. 

Wel, ar ol cael rhybudd fel hyn gan Bob Evans, 
y bachgen o Nefyn, mi wnes fy ngoreu i gael cad- 
arnhad i'w stori, ac oddiwrth rai pethau a welais 
ac a glywais, mi gefais le i gredu bod sail i'r hyn 
a ddywedai. Mi welais fod y Capten a'r mêt law- 
yn-llaw yn y busnes, a'u bod wedi meddwl fy mod 
i'n eu hameu. Y cwestiwn i mi oedd sut i achub y 
llong heb beryglu fy mywyd fy hun. Ond wedi 
methu y buaswn i, fel y cewch chi glywed, oni bai 
am Bob Evans. 

Yr oeddym ni yng nghyffiniau'r Canaries—mi 
wyddoch lle mae rheiny—pan ddaeth yr helynt i 
ben. Yr oeddym wedi cael awel drom a thipyn o 
fôr ers dros bedair awr ar hugain, a minnau, ar ol 
bod ar y watch am oriau lawer, wedi mynd i lawr 
i fy nghaban i gael gorffwys am ychydig. Deffroais 
ryw dro ynghanol y nos, a phan euthum i fyny i'r 
dec, gwelais fod y lle yn ferw gwyllt. Yr oedd y 
llong yn gollwng dwr ac mewn perigl o suddo, a 

rhywbeth y mater ar y pwmp, fel nad oedd modd 
ei ddefnyddio. Yr oedd pawb wedi cyffroi, ac 
anodd oedd cael gwybod i sicrwydd gan neb beth 
oedd wedi digwydd. Ond cesglais y bernid bod 
rhyw goedyn yng ngwaelod y llong wedi rhoi ffordd 
dan bwysau'r tonnau yn y storm y buasem drwy- 
ddi, neu, o bosibl, wedi taro yn erbyn rhywbeth 
yn y dwfr, ac eithaf naturiol i'w gredu a fuasai'r 
naill neu'r llall. Yr oeddynt wrthi'n paratoi i 
ollwng y cychod drosodd. 

Edrychais ymhob man am Bob Evans, ond nid 
oedd i'w weld ar y dec. Gymaint oedd fy ofn i'r 
cychod fynd ymaith hebddo, fel yr es i lawr i'r 
fforcasl i chwilio am dano. Ond nid oedd yno. Yr 
oedd agorfa o'r fforcasl i ben blaen yr hold. Yr 
oeddwn yn gwaeddi ei enw, yn y fforcasl, a thyb- 
iais 1 mi glywed rhyw ateb yn dod o'r agorfa. 
Gelwais drachefn yn ymyl yr agorfa, a daeth 
“Helo” digamsyniol yn llais Bob. Cydiais yn y 
lamp oedd yn crogi yn y fforcasl, ac i mewn a mi 
i'r agorfa, wedi anghofio ein perigl o gael ein gadael 
ar ol, ac yn methu dirnad beth all’sai Bob fod yn 
ei wneud yn y fath le. Ai tybed mai wedi ei 
garcharu yno ’r oedd? Dyna oedd yn fflachio trwy 
fy meddwl wrth fyned i mewn i'r hold. Yng 
ngoleuni gwannaidd y lamp, beth feddyliech oedd 
fy syndod wrth weld Bob Evans ynghanol llyn o 
o ddwfr! Nid oedd yn hawdd i mi weld pa un 
ai'n gorwedd ynteu ar ei ddeulin yr oedd. 

“ Tyr'd oddiyna, Bob annwyl,” meddwn, ‘ mae'r 
llong yn suddo, a phawb yn mynd i ffwrdd yn y 
cychod.” 

‘Mr Huws,’ meddai, gan lefaru gydag anhaws- 
ter, fel pe wedi ei gyffroi, neu'n methu cael ei anadl, 
“twll sydd yma yng ngwaelod y llong, ac yr wyf 
yn dal fy mraich ynddo i geisio cadw'r dwr allan.” 

Mewn amrantiad, sylweddolais beth oedd wedi 
digwydd. Yr oedd y cynllun i golli'r llong yn fwr- 
iadol wedi ei gario allan, a Bob Evans, trwy ryw 
ffordd nas gwyddwn i, wedi ffeindio hynny, ac 
yn gwneud ei oreu i ddrysu'r cynllun. Edrychais 
o'm hamgylch gyda chymorth y lamp, a disgyn- 
nodd fy llygaid ar ddarn o hen flaen mast, tua 
llathen o hyd. Tybiwn y ffitiai'r twll yn lle braich 
Bob, druan, a dywedais wrtho am fy narganfydd- 
iad. Wel, i mi dorri fy stori'n fyr, ni chymerodd 
lawer o amser i ni gael y polyn i'r twll. Yr oedd 
yn ffitio fel pe wedi ei wneud i'r lle, ac, wedi i ni 
bacio tipyn o'i amgylch, cawsom fod y dwr wedi 
ei atal. Yr oedd Bob, druan, yn wlyb diferol, a'i 
fraich fel pe wedi ei pharlysu. Wedi gorffen y 
gwaith, adroddodd Bob yr hanes wrthyf sut y daeth 
i fod yno. Tra'r oeddwn i'n cysgu, yr oedd ef wedi 
cadw gwyliadwriaeth fanwl ar symudiadau'r 
Capten a'r mêt, a phan welodd y mêt, wedi iddi 
dywyllu, yn disgyn i lawr y fore-hatch, dilynodd 
ef yn llechwraidd, gyda'r canlyniad iddo'i weld yn 
gwneud y twll, heb iddo ef gael ei weld. Yr oedd 
y mêt yn ddyn grymus, neu buasai Bob wedi an- 
turio ymosod arno. Barnai mai gwell oedd iddo 
adael i'r mêt wneud y twll, ac yna ceisio atal y 
difrod,—yn yr hyn y llwyddodd, fel y dywedais. 

Wedi i Bob adrodd yr hanes, euthom ein dau yn 
ol i'r dec, ac, fel y disgwyliwn, cawsom y lle yn 

wag. Yr oedd y criw a'r swyddogion wedi mynd 
ymaith yn y cychod, gan adael y llong i soddi, fel 
y tybient hwy, a ninnau ar y bwrdd. Gadawaf i 
chwi farnu pa un ai wedi ein hanghofio, ynteu wedi 
mynd ymaith yn fwriadol hebom yr oeddynt; 
ond yr oedd yn hawdd iawn gweld drwy eu cynllun 
erbyn hyn. Yr oedd gan y Capten a'r mêt dyst- 
iolaeth y dynion o'u tu fod y llong yn gollwng dwr, 
ac ar suddo, ac na ellid gweithio y pwmp, ac nid 
oedd neb arall o'r rhai achubwyd yn gwybod am y 
twll, nac ychwaith sut y gwnaed y pwmp yn an- 
effeithiol, oblegid, yn fy marn i, un o'r ddau ddi- 
hiryn a achosodd hynny, fel rhan o'u cynllun 
dieflig. Ac wrth gwrs, yr oeddynt hwy yn sicr o 
dâl da gan y perchenogion am eu budrwaith. 
Wel, fe ellwch ddychmygu ein cyflwr a'n teim- 
ladau. Doedd dim i ni ei wneud ond ceisio gwneud 
y goreu o'r gwaethaf, ac ymddiried mewn Rhaglun- 
iaeth, gan obeithio y deuai gwaredigaeth o rywle. 
Byddai raid iddo ddod yn fuan, gan na allai dau 
o honom hwylio'r llong yn llwyddiannus. Y 
peth cyntaf a wneuthom, wedi i'r dydd wawrio, 
oedd troi ati i roi tipyn o ddarnau o goed wrth ei 
gilydd i wneud raft, i gael rhyw foddion i geisio 
dianc pe deuai y gwaethaf. Cymerodd hynny'r bore 
ar ei hyd. Edrychem i bob cyfeiriad am dir neu 
am long i ddod i'n cymorth, ond nid oedd dim yn 
y golwg ond y môr mawr llydan yn ymledu i'r 
gorwel i bob cyfeiriad. Yr oedd yn ddiwrnod 
` hyfryd, tawel, a'r haul yn pelydru arnom o wybr 
ddigwmwl, ac yr oedd hynny'n codi ein calon. 
Buom i lawr yn edrych a oedd y blaen mast yn dal 

1 gadw'r dwr allan, a llawenydd i ni oedd gweld 
mai ychydig ddwfr oedd yn dod i mewn—rhyw 
ddwy droedfedd oedd ei ddyfnder. Parai hyn fod y 
llestr braidd yn isel yn y dwfr, ond nid oedd perigl 
iddi soddi, oddieithr i ni gael tymhestl gref. 

Wedi gwylio, ond yn ofer, am ryw long i'n 
gwaredu, hyd fin yr hwyr, perais i Bob fynd am 
dipyn o orffwys, a minnau i wylio'r llong. Dodais 
y goleuadau i fyny rhag i rywbeth ein taro 
yn y tywyllwch. Roedd y môr erbyn hyn yn bur 
dawel, a dim awel o gwbl, ac felly nid oedd y llyw'n 
dda i ddim, gan nad oedd ffordd ar y llong. Tipyn 
yn galed fu arnaf i gadw f’hun yn effro, ac mae 
arnaf ofn i mi hepian fwy nag unwaith. Tua thri 
o'r gloch y bore, gelwais ar Bob i gymryd fy lle, 
ac i lawr a mi i'r caban, bron cysgu wrth fynd i 
lawr y grisiau. Mi gysgais, fel y deellais i wedyn, 
am bedair awr, ond 'roeddwn i'n meddwl nad 
oeddwn i ddim ond prin wedi rhoi fy mhen i lawr 
pan deimlais rywun yn fy ysgwyd, a llais yn 
gwaeddi wrth fy mhen, ‘ Mae ^na long yn y golwg V 
Rhwng cwsg ac effro, rhuthrais i'r dec, a gwelwn 
long hwyliau fawr tua milltir oddiwrthym ar ein 
port-side—yr ochr chwith i long, fel y gwyddoch 
chi, wrth edrych tua'r blaen. Sut i dynnu eu sylw 
oedd y cwestiwn. Yr oedd yn rhaid eu bod yn ein 
gweld, ac ni fuasai yn anodd iddynt, wrth weld 
dim un hwyl i fyny gennym, gasglu bod rhywbeth 
y mater arnom. Yr oedd erbyn hyn awel go gref 
o'r nor’-east, a*r llong arall dan full sails yn hwylio 
yn gyflym, a'i phen tua'r de. Rhedasom fflagiau i 
fyny i arwyddo ein bod ni mewn angen cynorthwy. 

Atebwyd ni o'r llestr arall â fflagiau, ond nid oedd 
y llyfr arwyddion gennyf wrth law i ddehongli'r 
ateb. Ond gwelsom fod y llong wedi newid ych- 
ydig ar ei chwrs, ac yn nesu atom. Mawr oedd 
ein llawenydd,—yr oeddym ar gael ein gwaredu, 
a disgwyliem eu gweld yn gollwng cwch drosodd 
i'n cyrchu i'w bwrdd. Yr oedd erbyn hyn o fewn 
hanner milltir i ni,—gwelem y dynion yn symud ol 
a blaen ar ei bwrdd. Gwelem ar ffurf y llong mai 
nid un Brydeinig ydoedd—amheuwn mai Rwsiaidd 
oedd,—ond pa wahaniaeth gennym am hynny ond 
cael ein gwaredu? A ni yn ochr ein llong yn 
chwifio'n dwylaw, gan ddisgwyl y cwch, gwelsom 
fod y llong unwaith eto yn newid ei chyfeiriad. 
Ow! siomiant chwerw! Gwelem yr hwyliau'n cael 
eu gosod i'n gadael. O!'r creaduriaid annynol! 
pwy bynnag oeddynt, i wneud tro mor wael a'u 
cyd-ddynion mewn cyni. Caeem ein dyrnau mewn 
cynddaredd mud ar y morwyr didostur, a bron na 
thaflodd Bob ei hunan i'r môr i geisio nofio ar ei 
hol, onibai i mi ei atal rhag ymgais mor ofer. 
Ond wedi yspaid o gynddaredd oedd yn ymylu 
ar orffwylldra, deuthom ein dau yn fwy tawel, a 
cheisiais ddarbwyllo Bob y byddem yn sicr o gael 
ein hachub—mai'n mynd i ffwrdd yr oedd y llong 
honno, feallai i bellteroedd byd, ac o bosibl y deuai 
llong arall heibio cyn hir yn hwylio am Brydain. 
Yr oeddwn yn ymresymu yn groes i'm teimlad, ac 
yn ceisio ymddangos yn fwy hyderus o lawer nag 
y teimlwn er mwyn ceisio cysuro Bob. Wyddoch 
chi beth wneuthom ni wedyn? Feallai y synnwch 
chi glywed—cadw cyfarfod gweddi, Nid oedd yr 

un o honom fawr o weddiwr, ond dyna i chi gyfar- 
fod gweddi effeithiol fu hwnnw. Ac i goroni'r 
cyfan, fe atebwyd ein gweddi. Yn gynnar yn y 
prynhawn daeth agerlong fawr heibio i ni, a'i phen 
tua'r gogledd a chartref. Cawsom eu sylw heb 
fawr drafferth. Gwelsom atal ei pheiriannau 
gyferbyn â ni, a gollwng cwch drosodd. Yr 
oedd y Capten ynddo, a daeth i'r dec atom i 
holi'n helynt. Wedi i ni adrodd ein stori, gofyn- 
nodd beth hoffem iddo ei wneud i ni. Gofynnais 
a fedrai arbed rhyw bump neu chwech o ddynion 
profiadol i'n helpu i weithio'r llong yn ol i Lerpwl. 
Wel, yn garedig iawn, fe gydsyniodd. A mwy na 
hynny, cysylltodd raff o'i agerlong wrthym i'n 
tynnu tua chartref. Yr oedd hynny'n fanteisiol i 
ni ar y pryd, gan fod y gwynt yn groes. Ond, ar 
oì diwrnod o dynnu mewn môr gweddol dawel, 
cododd yn wynt cryf, a barnwyd mai gwell, er 
diogelwch y ddwy long, oedd datgysylltu, a gadael 
i ni ymlwybro tuag adref oreu gallem. Wel, i mi 
dorri fy stori yn fyr—yr ydym bron yn Nefyn— 
cawsom fordaith lwyddiannus i afon Lerpwl, er mai 
tipyn o orchwyl oedd i wyth o ddynion weithio 
llestr mor fawr. 

Mae'n naturiol i chwi ofyn beth fu wedyn. Bu 
ymchwiliad wrth gwrs, a helynt fawr. Yr oedd y 
Capten a'r criw a'n gadawsai yn y llong wedi cyr- 
raedd i Lerpwl ryw ddeuddydd o'n blaen, ac wedi 
gwneud stori daclus ryfeddol am y modd y collasid 
y llong a dau o fywydau. Gellwch ddychmygu y 
llygaid wnaeth y Capten ar Bob Evans a minnau 
pan welodd ni wedi cyrraedd yn ol a'r llong gyda 

ni. Daeth allan fod y llong a'i llwyth wedi eu 
hyswirio i fwy na'u gwerth o filoedd. Ac er i'r 
perchennog wadu'n bendant iddo roi gorchymyn 
i golli'r llong, yr oedd y profion yn rhy glir yn ei 
erbyn. Gwadu yr oedd y Capten a'r mêt hefyd, 
ond yr oedd tystiolaeth Bob Evans yn ddamniol 
iddynt. Ychydig a feddyliai'r mêt fod Bob o'r tu 
ol iddo yn edrych arno'n tyllu'r llong. Ac yr oedd 
yr hen flaen mast yn y twll yn ddigon o dystiolaeth 
yn eu herbyn. Pan welodd y ddau ei bod hi'n 
tywyllu arnynt, ac er mwyn ceisio ysgafnhau eu 
cosb, bu iddynt gyfaddef y cyfan—fod y perchen- 
nog wedi cynnig gwobr iddynt am golli'r llong. 
Wel, carchar gafodd y tri, a chefais innau a Bob 
swm o arian am achub y llong.” 

“ Fasa'n well i ni alw i weld Bob ar ol glanio?” 
gofynnais. ‘* Mi garwn i ei weld.” 

‘“ Mae Bob druan yng ngwaelod y môr ers blyn- 
yddoedd,” meddai'r hen Gapten mewn tôn brudd- 
aidd, “ Fe'i collwyd hefo un o longau Newcastle 
—y North Flint, os wyf yn cofio'n iawn, oedd ei 
henw. Ef oedd y Capten, a chollwyd hi with all 
hands ar daith o Calcutta.” 

Meddyliais lawer, tra yn cerdded o gwmpas 
treflan brydferth Nefyn, am helyntion yr hen 
Gapten, ac am ei ddiangfâu rhyfedd, ac yn enwedig 
am y stori olaf a glywswn ganddo. 

A phan euthom i'r cwch i gychwyn yn ol am 
Aberia, gofynnais yn sydyn iddo— 

“* Ai tybed y gwelsoch chi rai o griw y “ British 
Queen ’ wedi hynny? Welsoch chi mo'r Capten, 
mae'n debig ? °” 

** Dyna sy'n rhyfedd,” meddai yntau, “ do, fe'i 
gwelais ef a'r mêt. Hen fyd go fach ydi hwn wedi'r 
cyfan, wyddoch chi. Ymhen blynyddoedd lawer 
wedyn, pan oeddwn i'n Gapten ar y ‘ Blanche 
Currie,’ scwner dri mast o'r Port, yr oeddwn yn 
digwydd bod yn Lerpwl, a'r llong yn gorwedd yn y 
Salthouse Dock yno. Yr oeddwn newydd gyrraedd 
yno hefo llwyth o bysgod o Newfoundland, ac yn 
bwriadu mynd i fyny'r afon i Garston, ar ol dad- 
lwytho, i lwytho glo am y Port. Rhyw brynhawn, 
gwelais ddyn yn sefyll ar y doc, ac yn siarad gyda'r 
mêt, pan ddeuthum i fyny'r grisiau o'r caban. Tar- 
awyd fì gan rywbeth yn ymddangosiad y dyn y dyl- 
aswn fod yn ei adnabod, ond yn fy myw methwn a 
dwyn i gof ymhle y gwelswn ef o'r blaen. Trodd y 
dyn ei lygaid arnaf, a sylwais ei fod wedi fy adna- 
bod, a'r un eiliad daeth i'm cof pwy ydoedd,—neb 
amgen na chyn-gapten y British Gueen, a golwg 
dlodaidd resynol arno. Wrth gwrs, yr oedd wedi 
colli ei drwydded capten wrth ei gondemnio yn yr 
ymchwiliad. Barnwn oddiwrth ei olwg ei fod wedi 
ymollwng dan draed y ddiod. Gwelwn ar ei wyneb 
fod dial yn ei galon,—nid oedd yn cymryd arno fy 
adnabod, er y gwelswn fflach adnabyddiaeth yn 
ei lygad pan edrychasai arnaf gyntaf. Ni ddangos- 
ais innau fy mod wedi ei adnabod ef, ond pender- 
fynnais wylio fy nghamau rhag ofn y byddai iddo 
geisio ymddial arnaf. Gwelais ef fwy nag unwaith 
wedi hynny ar ddoc y Salthouse, ond ni fu gair 
rhyngom â'n gilydd. 

Wedi i ni symud i fyny i Garston, beth oedd fy 
syndod ei weld yno drachefn yn ymyl y llong, fel 

pe'n fy ngwylio. Ond yr oedd gennyf ddau 
lygad yn agored, a phenderfynais na chai gyfle 
arnaf, os gallwn ei rwystro. Y noson olaf i ni 
yn Garston, yr oedd y criw wedi mynd i'r lan, a 
minnau f'hunan yn y caban yn edrych drwy 
ryw gyfrifon, ac yn ysgrifennu llythyr neu ddau. 
Gan y byddem yn hwylio'n gynnar drannoeth, 
penderfynais fynd a'r llythyrau i'w postio. 

Pan oeddwn yn mynd o ben grisiau'r caban am 
ymyl y llong i neidio i'r lan, neidiodd rhywun 
arnaf o'r tu ol i'r mast, ac mewn eiliad yr oeddwn 
yn yr afael ag ef. Teimlais rywbeth yn taro fy 
wyneb—yn y fan hyn ”—gan ddangos y graith 
uwchben ei lygad—** a'r funud nesaf yr oedd un 
o'm dwylaw yn gwasgu ei wddf, a'i arddwrn de yn 
fy llaw arall. Ar ol ymdrechfa galed rhyngom, 
gwelodd yr adyn ei bod ar ben arno, a gwaeddod«i 
am drugaredd. Yr oedd ar lawr gennyf erbyn hyn, 
ac ni fum yn hir yn ei rwymo, draed a dwylo, 
gyda rhaff gref. Gwyddwn fy mod wedi fy anafu 
uwchben fy llygad, a theimlwn fy ngwaed yn rhedeg 
i lawr fy wyneb yn ffrydlif gynnes. Brysiais i lawr 
i'r caban i edrych fy wyneb, ac ni fum yn hir yn 
atal y gwaed ac yn rhoi rhywbeth ar y briw. Yna, 
deuthum yn ol i'r dec gyda lamp i edrych pwy oedd 
yr adyn. Wrth gwrs, yr oedd gennyf amheuaeth 
gref pwy ydoedd, ac ni'm siomwyd. Fy hen elyn 
o'r British Queen ydoedd. Erfyniodd am drugar- 
edd, ac adroddodd hanes torcalonnus am ei dlodi 
a'i angen. Wn i ddim faint lai fuasai ei angen o'm 
lladd i, ond da waeth am hynny. Yr oeddwn yn 
gresynnu ei weld wedi cwympo mor isel, ac, er y 

gallaf fod yn ddigon brathog a sarrug yn fy ngeir- 
iau, ni all fy ngelyn pennaf ddweyd fy mod yn un 
calon-galed. Heblaw hynny, nid oedd arnaf awydd 
ei erlyn, am y golygai hynny i mi aros yn Garston 
rai dyddiau i roi fy nhystiolaeth yn ei erbyn. 
Felly, wedi iddo ddatgan ei edifeirwch, rhoddais 
dipyn o arian yn ei law, a rhyddheais ef o'i gad- 
wynau. Wedi meddwl fy lladd, mae'n debig, yr 
oedd, ond, gan iddo fethu, beth well fuaswn i o'i 
gospi, er y buasai llawer yn dweyd mai dyna 
ddylaswn ei wneud ? Ond credwch chi fi neu beidio, 
yr oedd fy maddeuant a'm rhodd fechan yn farwor 
tanllyd ar ei ben, ac yn briwo mwy arno nag y 
buasai carchar. Ymadawodd o'r llong a'i wyneb 
yn foddfa o ddagrau. Yn wir, yr oedd yn ddrwg 
gennyf drosto. Pe gall'swn wneud rhywbeth yn 
ychwaneg i'w helpu, buaswn wedi gwneud, ond 
methwn weled sut y gallwn. Wrth fynd yn ol am 
y caban, tarawodd fy nhroed yn erbyn rhywbeth, 
ac erbyn i mi ei chodi beth ydoedd ond y gyllell â'r 
hon y'm hanafodd, wedi syrthio, mae'n debig, o'i 
law, pan wesgais ei arddwrn. Ni soniais yr un gair 
am yr helynt wrth neb o'r criw, er y bu llawer o 
ddyfalu yn eu plith beth oedd y mater ar fy 
wyneb.” 

<“ A dyna, felly,” meddwn, “sut y cawsoch 
chwi'r graith uwchben eich llygad? Diddorol 
iawn, wir. Oes yna stori'n perthyn i'r graith ar 
eich gên? ”’ 

“* Oes, ond oni fuasai'n well gennych glywed sut 
y cyfarfôm wedyn â Thomson, mêt y ‘ British 
Queen’? Yr ydych yn cofio i mi ddweyd y deu- 

thum ar draws y Capten a'r mêt ar ol yr ymchwil- 
iad? ” 

“ Ydwyf, siwr,” meddwn. Rhowch honno 
heddyw ; mi gaf stori'r graith fory, feallai.” 

‘“ Cewch, os nad ydych wedi blino ar fy straeon. 
Mae'r stori am y ffordd y cyfarfim â Thomson 
yn bur wahanol i'r ddiweddaf a adroddais. 
Wyddoch chi ymha le y bu Thomson farw ? ”’ 

“ Na wn i, yn sicr.” 

“ Na, ’does dim posib i chi wybod. Wel, yn y 
tŷ 'cw y bu farw, ac ym mynwent Aberia y mae ei 
fedd. Dyma'r stori. Faint sydd, tybed? Mae 
dros ugain mlynedd yn sicr—newydd i mi ddod i 
fyw yn oli Aberia ydoedd. Adref yr oeddwn ar y 
pryd, a'r llong yr oeddwn yn gapten arni yn cael 
ei hatgyweirio yng Nghaernarfon. Diwrnod ffair y 
gaeaf yng Nghaernarfon ydoedd—mae pobl yr 
ardaloedd yn cofio'r diwrnod hyd heddyw. Un o'r 
stormydd mwyaf ofnadwy a welais erioed yn y bau 
yma ydoedd—y gwynt o'r gorllewin, a'r môr fel 
mynyddoedd, ac yn torri'n wyn yn erbyn creigiau 
y Clogwyn. Yn gynnar yn y prynhawn, gwelwyd 
o ben y Clogwyn long mewn helbul yn y bau ryw 
dair milltir o'r lan. Nid oedd yn hawdd i ni ei 
gweled yn glir, ond gwelem ddigon i ddangos i ni 
fod y llong yn ddi-lywodraeth, ac yn cael ei gyrru 
gan y tonnau tua'r glannau peryglus. Yr oedd 
bywydfad yn Aberia'r adeg honno—y mae yr 
awdurdodau erbyn hyn wedi gwneud i ffwrdd ag 
ef, gan fod rhai o Gaergybi a Phorthdinlleyn yn 
ddigonol i'r bau,—ac ni fuom yn hir yn cael criw 
i fyned allan yn y bâd at y llong. Ymdrech galed 

a fu i rwyfo tuag ati,—lawer gwaith bu bron 
i'r bâd gael ei ddymchwel, ac yr oeddym i gyd yn 
wlyb at ein crwyn. Ac wedi cael yn weddol agos 
ati, yn ddigon agos i weld mor resynus ei chyflwr, 
cawsom, er ein gofid, na allem wneud dim i'w cyn- 
orthwyo, gan nad oedd modd mynd yn ddigon agos 
i daflu rhaff iddi. Felly bu raid i ni ddychwelyd, 
a mynd i ben y Clogwyn i geisio estyn help i'r criw 
anffodus wedi i'r llong daro ar y creigiau. Ni fu 

raid i ni aros yn hir cyn gweled y llong yn cael ei 
hyrddio yn erbyn y creigiau islaw i ni, a chlywed 
gwaedd y trueiniaid yn wannaidd trwy oergri'r 
storm. Gollyngwyd un o honom gyda rhaff i lawr 
dros ochr y Clogwyn i edrych a allai achub rhywun, 
ond dychwelodd gan ddweyd nad oedd neb i'w 

weld arni, ac felly barnem fod yn rhaid eu bod wedi 
eu taro oddiar y bwrdd yn yr ysgytiad diweddaf, 
ac wedi colli eu bywydau yn y tonnau cynddeiriog. 
Nid oedd dim i ni ei wneud felly ond mynd tuag 
adre'n ddigon digalon. 

Codais yn fore drannoeth, a phan welais fod y 
môr wedi gostegu gryn raddau, a'r storm fawr 
drosodd, penderfynais fynd allan yn y cwch i 
edrych ymha gyflwr yr oedd y llestr drylliedig. 
Cefais ddyn ieuanc i ddod gyda mi i'm helpu i 
rwyfo, ac i ffwrdd a ni. Wedi mynd rownd y 
trwyn, gwelem y llong yn lled-orwedd ar ei hochr, 
a dim ond darn o un mast arni. Ac erbyn mynd 
yn nes, er ein syndod, gwelem rywun yn y rigging ! 
Ai tybed ei fod yn fyw ? gofynnem y naill i'r llall, 
ac os oedd, sut, tybed i'w achub? Yr oedd y 
tonnau'n dal i daflu yn uchel yn y fan honno, a 
rhyfyg a fuasai ceisio nofio ynddynt. Ond ni allem 
adael y truan yn y fan honno, pwy bynnag ydoedd. 
Distyll ydoedd, a gwelem gilfach a glan o dan y 
clogwyn heb fod ymhell oddiwrth y llong. Felly, 
glaniasom y cwch yn y gilfach, ac, heb orfod nofio, 
llwyddais i fynd at y llong, ac yna ymgripiais yn 
ofalus nes dod at y dyn yn y rigging. Yr oedd yn 
anymwybodol, ac wedi ei glymu'n dyn yn y 
rigging. Datodais ei gylymau a dygais ef yn fy 
mreichiau i'r cwch, ac yn y cwch deuthom ag ef yn 
ol i'r hafan ac i'r tŷ. Yno gweinyddwyd arno gan 
fy merch a minnau, ac ar ol yspaid gwelsom ei fod 
yn dod ato'i hun. Yr ydym yn tynnu at Aberia, 
ac felly rhaid i mi dorri fy stori yn fyr. Thomson, 
y mêt, ydoedd. Sut yr adnabtim ef? oeddech chi 


Atgofion Hen Forwr. 79 


yn ei ofyn, heb ei weld ers deng mlynedd ar hugain ? 
Ef a'm hadnabu i, neu, i fod yn fwy cywir, 
darlun o honof yn ddyn ieuanc, ar y pared, a dyn- 
nodd ei sylw. Wel, yr oedd yn ddiolchgar iawn i 
mi am ei achub, ac erfyniodd fy maddeuant am y 
tro gwael a wneuthai â mi ar y ‘ British Queen.’ 
Deellais arno mai dylanwad y Capten arno oedd 
wedi ei andwyo, ac yr oeddwn yn ddigon parod i'w 
gredu. Ond, druan o hono, yr oedd y noson ddryc- 
hinog yn y rigging wedi bod yn ormod iddo. Claf- 
ychodd er i ni wneud ein goreu iddo, a chyn pen 
mis yr oeddym yn dodi ei weddillion i orwedd ym 
mynwent Aberia. Ie, hanes prudd ydyw. Fy 
unig reswm dros ei adrodd yw y rhyfeddod imi 
yn y fath foddion ddod i gysylltiad ar ol llawer 
blwyddyn, â Chapten a Mét y ‘ British Queen.’ ”’ 
Yr oeddym erbyn hyn yn pasio'r Clogwyn, a 
danghosodd yr hen Gapten y fan yr euthai'r llong 
ar y creigiau. Yr oeddwn wedi mwynhau y daith 
i Nefyn, ac yn enwedig y straeon, yn fawr iawn, 
ac wrth ymadael â'r Capten wrth y cei, diolchais 
yn gynnes iddo am fy niddori yn y fath fodd. Yr 
oedd gennyf o leiaf ddwy stori eto mewn addewid, 
a chymaint oedd fy awydd i glywed hanes y graith 
ar ei ên, fel y gwahoddais ef i ddod i fyny ataf i 


gael swper. 


PENNOD VII. 


>> | ei bod wedi mynd yn hwyr eisoes, ac 
yntau wedi cael diwrnod maith, cyd- 
syniodd yn ewyllysgar, er mawr law- 
enydd imi. Arlwyais y wledd oreu a 
allwn iddo, a gomeddais iddo flino ei 
hun i adrodd dim, nes ymborthi i ddigonedd. Wedi 
swperu, dodais ddigon o 'faco wrth ei ystlys i'w 
gadw'n ddiddig, ac eistedd gyferbyn ag ef i 
wrando'n astud. 

s“ Welais i'r un tebig i chi am straeon y môr,” 
meddai, a gwên foddhaus ar ei wyneb, “* “does yma 
neb y ffordd hyn eisieu gwybod dim o'm hanes. 
Ond stori'r graith ar yr ên sydd i fod heno, on’te? 
Wel, dyma hi i chi, mor gywir ag yr wyf yn ei chofio. 

Yn y ^?0's y bu'r digwyddiad, pan oeddwn i'n 
hwylio ar led, cyn i mi briodi. Roeddwn i ar y 
pryd yn Ffyrst Mét ar y ‘ Sandymount,’ llong 
hwyliau nobl, yn rhwym o Lerpwl am San Fran- 
cisco, neu 'Frisco, enw cyffredin y morwyr arno. 
Yr oedd y criw yn rhifo tua 85—dynion cymysg, 
drwg a da, fel a gewch ar fwrdd pob llong bron. 
Nid oeddwn yn hoffi llawer ar olwg y Capten pan 
ymunais â hi. Yr oedd ei wyneb yn rhyw ddweyd 
ei fod yn hoff o ddiod, ond wedi mynd i'r sianel y 
ffeindiais pa mor hoff ydoedd. Nid oedd yn sobr 
drwy'r dydd. Byddai yn hanner meddw yn y bore, 
a chyn pob nos byddai'n ddiymadferth. A pho 
fwyaf o ddiod a fyddai ynddo, croesaf yn y byd a 
fyddai gyda'r dynion. Gwelais, wedi iddi fynd yn 
80 

rhy ddiweddar, y byddai mwy na'm rhan o'r cyf- 
rifoldeb o ddwyn y llong i 'Frisco yn disgyn ar 
f’ysgwyddau. 

Cefais brawf o'i dymer afrywiog cyn gadael 
Lerpwl. Y bore cyn i ni hwylio, yr oeddwn ar y 
dec yn arolygu nifer o ddynion oedd yn gwneud y 
lle yn drefnus at hwylio. Gwelais Sambo, dyn du 
ymhlith y criw, yn dod a'i becyn dillad ar ei 
ysgwydd, a golwg ddychrynedig ar ei wyneb. 
Gofynnais i ble'r oedd yn mynd, a chan bwyntio 
i'r dwfr dros ochr y llong, meddai wrthyf mewn 
Saesneg Negroaidd, “Fi mynd i'r lan, massa. 
Sambo dim hwylio hefo llong yma. Llygod yn 
gadael llong. Llong yn siwr o sincio.’ Ac yn wir, 
erbyn i mi edrych, gwelwn fod llygod yn nofio yn 
y dwr yn ymyl y llestr. Gwyddoch am y goel 
ymysg rhai morwyr mai arwydd ddrwg yw gweld 
llygod yn gadael llestr. Ceisiais berswadio Sambo 
mai ffolineb oedd cred o'r fath, ond ni fynnai ei 
berswadio. Pwy oedd yn gwrando arnom ar ben 
grisiau y caban, heb i ni wybod, ond y Capten. Yn 
sydyn, clywn swn ei droed o'r tu ol i mi, a chan 
edrych yn ddiystyrllyd arnaf, aeth heibio i mi at 
Sambo. Gafaelodd yn ei wâr, a gwthiodd ef tua'r 
fforcasl.. Wedi cyrraedd yno, hyrddiodd ef i lawr 
y grisiau, a thaflodd ei becyn ar ei ol, gan ddweyd 
mewn llais digllon, ‘Dim o'r lol yna yma.’ 

Teimlwn mai ffordd greulon oedd ganddo o drin 
dynion, a chlywais ddigon o sibrwd ymhlith y dyn- 
ion i ddangos mai felly y teimlent hwythau. Beth 
bynnag i chwi, pan hwyliai'r llong bore drannoeth, 
nid oedd Sambo ar gael. Diau iddo wylio ei gyfle 

i ddianc yn ystod oriau'r nos, a faint bynnag o ofn 
o achos ymadawiad y llygod oedd arno, nid oedd 
triniaeth y Capten o hono yn sicr wedi codi awydd 
ynddo i aros ar y bwrdd. 

Yr oedd y Capten ar y dec un bore pan oeddym yn 
clirio o'r sianel, ac arwyddion amlwg bod storm yn 
dynesu—y gwynt yn troi i'r gorllewin, a chymylau 
duon yn ymgasglu. Fy ngwyliadwriaeth i ydoedd, 
a gorchmynais i riffio’r mainsail er diogelu'r llong, 
gan ei bod yn cario gormod o liain. Neidiodd rhai 
o'r dynion i'r rigging, ac i fyny a hwynt i ufuddhau 
imi. Gwnaed y gwaith yn weddol dda, er y gellid, 
mae'n wir, ei ragorach gan forwyr da. Ond nid 
oedd achos i gwyno, a daeth y dynion i lawr i'r dec 
yn ol. Edrychodd y Capten i fyny, ac, heb ddweyd 
gair wrth neb, ond gan daflu trem arswydus arnom, 
neidiodd i fyny i'r rigging, ac allan ar hyd yr iard, 
gan ddatod pob cwlwm a gollwng yr hwyl fawr i'r 
gwynt. Nid oedd arnaf lai nag ofn iddo golli ei 
afael, a syrthio i'r dec neu i'r môr, gan fod y llong 
yn rowlio'n enbyd, ac yntau ymhell o fod yn sobr. 
Ond daeth yn ol i'r dec yn ddiogel, ac nid cynt y 
cyrhaeddodd,nag y gwaeddodd mewn llais fel taran, 
“ Reef the mainsail. Gwelwn arwyddion gwrth- 
ryfel ar wynebau rhai o'r dynion, a diau mai wedi 
anufuddhau y buasent onibai bod ufudd-dod i 
swyddog bron yn reddf mewn morwr. Ond i fyny 
yr aethant i ail-wneud y gwaith blin a pheryglus. 
Cedwais yn dawedog drwy'r cyfan, er fy mod yn 
cydymdeimlo â'r dynion. Gwyddwn o'r goreu na 
wnai ffordd felly y tro i drin dynion, ac y byddem 
yn sicr o helynt cyn hir, | 

Nid oeddym yr adeg hon ond wedi bod ddeu- 
ddydd o Lerpwl. Os oedd y Capten yn mynd i 
chwythu gwrthryfel yn fflam fel hyn, beth tybed 
oedd yn mynd i ddigwydd cyn y cyrhaeddem 
'Frisco? Gwyddwn fod grwgnach yn ei erbyn yn y 
fforcasl, nid yn unig oherwydd ei dymer afrywiog, 
ond hefyd oherwydd ansawdd anfoddhaol yr ym- 
borth a roid i'r dynion. Yr oedd y cŵc wedi rhoi ar 
ddeall i mi fod y dynion yn cwyno, ond y pryn- 
hawn ar ol helynt y riffio, daeth tri o'r dynion ataf 
ar ran y criw i gwyno yn ffurfiol. Nid oedd dim a 
wnelwn i yn rhinwedd fy swydd â'r bwyd—mater 
i'r Capten ydoedd,—ond, wedi derbyn y cwynion, 
gwneuthum ymchwiliad, a chefais fod sail i'r 
cwynion. Yr oedd y bara wedi llwydo, a llawer o'r 
cig a roddid iddynt ag arogl anhyfryd arno. Er- 
fyniai y dynion arnaf gyflwyno'u cwyn i'r Capten, 
a chan yr ofnwn mai helynt a gwrthryfel a fyddai'r 
diwedd, cydsyniais a'u cais, er yn erbyn f’ewyllys. 
Euthum ato i'r caban, a dywedais wrtho am gyflwr 
y bwyd. Neidiodd arnaf fel tarw gwyllt, ac onibai 
fy mod yn sobr, ac yntau'n hanner meddw, diau y 
buasai wedi fy niweidio. Cyhuddodd fì o fod yn 
gwrthweithio ei awdurdod, trwy gymryd ochr y 
dynion yn ei erbyn, a bygythiodd fy reportio yn y 
log. Gwyddoch y buasai hynny yn andwyol i'm 
dyfodol fel morwr. 

Aeth yr helynt drosodd heb i ddim gwelliant 
gymryd lle ym mwyd y dynion. Wrth gwrs, nid 
oedd modd ei wella heb i ni droi i mewn i rywle i 
gael stoc newydd, ond nid gwiw oedd i mi feddwl 

troi i mewn i unman nac ychwaith awgrymu y 
priodoldeb o hynny iddo yntau. 

Y bore dilynol i helynt y riffio a'r bwyd, bu 
digwyddiad arall a waethygodd fy mherthynas i â'r 
Capten. Pan euthum i'r dec, cefais fod y dynion 
wedi dod o hyd i fachgen oedd wedi ymguddio 
ymhen blaen y llong, stowaway, fel y geilw'r Sais 
ef. Sut yr oedd wedi bod yno am dridiau heb i ni 
ei ddarganfod oedd ddirgelwch i bawb. Rhaid ei 
fod wedi dod i'r bwrdd yn Lerpwl, ac wedi cadw 
ei hunan o'n golwg nes cael ei orfodi gan gnofeydd 
newyn i ddod i'r amlwg. Bachgen tlodaidd yr 
olwg, tua phymtheg oed, ydoedd, a dywedodd 
wrthyf pan holais ef mai wedi ymguddio yr oedd 
i geisio dianc oddiwrth dad meddw a chreulon, ac 
i geisio gwell byd mewn bro dramor. Ni allwn lai 
na thosturio wrtho,—yr oedd rhywbeth hoffus yn 
ei wyneb,—a gorchmynais i'r cŵc roi bwyd iddo 
yn y galley. 

Pan ddaeth y Capten i'r dec, hysbysais ef o'r 
digwyddiad. Aeth fel dyn o'i bwyll, a phan ddeall- 
odd mai yn y galley yr oedd, cyfeiriodd ei draed 
tuag yno, a dilynais ef, gan yr ofnwn iddo wneud 
niwed i'r bachgen yn ei gynddaredd. A da oedd 
fy mod wedi mynd. Gafaelodd yn y truan gan ei 
lindagu, a siaradai fel ynfytyn am ei fwrw dros y 
bwrdd i'r pysgod. Ond gwyddwn na feiddiai 
wneud hynny. Pan alwodd am raff i'w glymu 
wrth y mast, sefais i edrych beth a wnai iddo. A 
phan welais ef yn cydio mewn cortyn main, ac yn 
gwneud cylymau arno, cofiais am y driniaeth a 
dderbyniaswn i ers llawer dydd gan Gapten y 

Cambria, a phenderfynais geisio achub y bachgen. 
Sefais rhyngddo a'r Capten, a dywedais, “ Capten © 
Smith, nid ydych i gyffwrdd eich llaw yn y bach- 
gen.” Rhaid ei fod wedi gweled ar fy wyneb fy 
mod yn meddwl yr hyn a ddywedwn, oblegid ar ol 
sefyll yn llonydd am ennyd, gollyngodd y cortyn 
o'i law, ac aeth tua'r caban. _ Gollyngais innau'r 
bachgen yn rhydd, a gorchmynais iddo wneud ei 
hun yn ddefnyddiol ar y llong. 

Yn rhyfedd iawn, ni soniodd y Capten air wrthyf 
am yr helynt wedyn, ond teimlwn i îod fy mherth- 
ynas ag ef wedi mynd yn anhyfryd iawn i mi,—os 
nad iddo ef. Ychydig iawn a ddywedai wrthyf— 
dim ond yr hyn oedd raid iddo ynglŷn â gwaith y 
llong,—ac nid oedd gennyf ond ceisio gwneud fy 
nyletswydd a diogelu'r llong, er ei waethaf. 
Gwyddwn ei fod yn nyrsio dig yn ei fynwes tuag 
ataf, ac y torrai allan ryw ddiwrnod. 

Wel i chi, fe ddaeth yr helynt i ben un diwrnod 
pan oeddym yn hwylio ar dueddau Spaen—yn ceisio 
gwneud cwrs deheuol i gael i afael a'r trade winds 
i'n dwyn ni dros y Werydd i dueddau De'r Amerig. 
Yr oedd yn chwythu awel gref o wynt, a'r môr yn 
bur donnog, pan welsom long fechan heb fod ymhell 
oddiwrthym ar ein starboard yn galw am help. 
Gelwais ar y dyn wrth y llyw i heavio to,—gwydd- 
och, mae'n sicr, beth yw hynny—troi y llyw i atal 
cwrs y llong yn ei blaen, a'i dwyn yn nes at y llong 
fechan. Yr oedd y Capten ar y pryd yn y caban. 
Teimlodd fod cwrs y llong wedi ei newid, gan ei 
bod yn rowlio wrth ei throi a'i hystlys i'r gwynt. 
Rhuthrodd i fyny'r grisiau, ac wedi gweled sut yr 

oedd pethau, dechreuodd regi'n arswydus. Goi- 
ynnai pam yr oeddwn i wedi atal ei long ef i achub 
rhyw dd | d, a gwaeddodd ar y dyn wrth y 
llyw i droi pen y llong, a galwodd ar y dynion i 
bracio'r hwyliau. Wrth weld y dyn am ufuddhau, 
neidiais am y llyw fy hun. Costied a gostiai, nid 
oeddwn in mynd i edrych ar y trueiniaid yn boddi 
heb geisio eu gwaredu. Neidiodd yntau ataf, a 
chan dynnu ei gyllell, ymosododd arnaf, ac yn y 
scyffl, cefais y marc hwn ar fy ngên ganddo. Wrth 
weld sut yr oedd pethau rhyngom, a gweld heíyd 
pa fath fwystfil annynol oedd y Capten, cymerodd 
rhai o'r dynion f’ ochr. Rhwymwyd y Capten gan- 
ddynt, a dygwyd ef i lawr i'r caban, lle y clywem 
ef yn rhuo fel tarw gwyllt. Yna gollyngwyd cwch 
drosodd i achub criw y llong fechan, a chyn hir 
daethant ar ein bwrdd. Yr oedd ganddynt stori 
dorcalonnus—Portugeaid oeddynt wedi colli'u hwyl- 
iau a'u llyw ers tridiau, y môr wedi golchi'r 
cychod ymaith, a thri o'r wyth a wnai i fyny ei 
chriw hefyd wedi eu hysgubo i'r môr. Yr oedd y 
llong hefyd wedi springio leak er y prynhawn cynt, 
a'r pum truan wedi bod yn ceisio pwmpio mewn 
llafur a lludded i'w chadw ar yr wyneb, hyd nes 
iddynt ein gweld ni. Gwelem y dwr yn ennill arni, 
ac ni bu yn hir cyn suddo yn yr eigion. 

Wel, yr oeddwn yn teimlo'n bryderus sut i fynd 
i lawr i'r caban i orffwys, gan na wyddwn pa fath 
dderbyniad a gawswn gan yr anghenfil, ond antur- 
iais fynd.  Eisteddai'n swrth ar y fainc, a thaflodd 
drem lawn o gasineb tuag ataf wrth i mi ei basio 

byddwn un amser yn cysgu yn y bunk, gan fod yr 
hammock yn esmwythach o lawer pan fo'r llong yn 
ysgwyd—syrthiais i drwmgwsg, a rhaid fy mod 
wedi cysgu am rai oriau. Deffrowyd fi gan ysgyt- 
iad brawychus—teimlwn fel pe bai'r llong yn mynd 
yn ddarnau danaf. Gwyddwn ein bod wedi taro 
ar rywbeth. Nos ydoedd. Neidiais o'r hammock, 
a chrafangais am y drws. Cefais hyd iddo, ond ni 
allwn ei agor—yr oedd wedi ei gloi yn f’erbyn. Yr 
oedd y llong yn gogwyddo ar ei hochr—gwyddwn 
hynny oddiwrth y rhedfa yn llawr y caban. Curais 
ar y drws fel dyn gwallgof gan ddisgwyl i rywun 
fy nghlywed, ond y cwbl yn ofer, a dechreuais ofni 
fy mod wedi fy ngadael fy hunan ar y llestr, er na 
wyddwn sut y gallai neb ei gadael yn nhywyllwch 
y nos. Cyn hir, teimlwn fod fy nhraed mewn dwfr, 
ac ail-ddechreuais guro'r drws. Yna ceisiais ei 
dorri i lawr, ond nid oedd gennyf arf o fath yn y 
byd at y pwrpas. Ond ar ol yspaid, er mawr 
lawenydd i mi, clywn rywun yn dod i lawr y grisiau 
ac yn galw fy enw. _ Crochlefais, a chlywn rywun 
yn ceisio agor y drws. Gwaeddais arno i wthio, 
neu dorri'r drws i lawr, ond yn lle hynny clywn ef 
yn mynd yn ol i fyny'r grisiau. Ond yr oedd yn 
ol ar darawiad, a chlywn ef yn ergydio ar y drws 
a'i holl egni, a'r diwedd fu ei dorri i lawr. Llemais 
allan o'r ystafell yn llawen, ac, fel y disgwyliwn, 
cefais mai Jim, y stowaway, oedd fy ngwaredydd. 

Heb aros i egluro dim i mi, archodd arnaf ei 
ddilyn, a dilynais ef gydag anhawster i ben blaen 
y llong, lle'r oedd y dynion i gyd, hyd y gallwn 
weled, wedi ymgasglu. Wedi cyrraedd i le cym- 

harol ddiogel, cefais hamdden i gymryd y safle i 
mewn yn weddol glir, a goleuwyd fi ar yr hyn a 
ddigwyddasai, gan y dynion o'm hamgylch. Deell- 
ais ein bod wedi rhedeg ar graig, a bod pen blaen 
y llong yn glir o'r dwr, ond bod y rhan ôl yn cael 
ei olchi gan y tonnau. Ond ni chlywn neb yn son 
gair am y Capten, a holais am dano. Cefais stori 
rywbeth yn debig i hyn gan y dynion. Y Capten 
yrrodd y llong i'r creigiau,—pa un ai'n fwriadol, 
ynteu yn ei ffwdan meddw, ni allai neb ddweyd. 
Ond wrth iddi daro'r graig, disgynnodd y mast ôl 
gan yr ysgytiad, a tharawyd y Capten ganddo i'r 
môr, ac ni welwyd dim o hono mwyach. (Dyna'r 
stori fel y cefais i hi ganddynt—ni allaf sicrhau mai 
dyna sut y collwyd y Capten). Ni wyddai neb 
ymhle’r oeddwn i—nid oedd neb wedi fy ngweled er 
yr helynt rhyngof â'r Capten, ac yng nghynnwrf y 
llong-ddrylliad, fe'm hanghofiwyd am yspaid. A 
Jim, y stowaway, y bachgen yr oeddwn i wedi 
sefyll rhyngddo â llid y Capten, a anturiodd i ben 
ôl y llong yn y tywyllwch a'r perigl i chwilio am 
danaf. 

Y cwestiwn nesaf oedd beth i'w wneud. Ni ellid 
gwneud dim yn y tywyllwch,—rhaid fyddai aros 
hyd oleuni dydd, os daliai'r hen long wrth ei gilydd 
cyhyd. Barnwn na ellid yn hawdd ollwng cwch i'r 
dwfr, oherwydd yr osgo ryfedd oedd ar y llong, 
heblaw na wyddid ddim a oedd creigiau ai 
nad oedd, yn y dwfr o'n hamgylch. Clywem swn 
y môr yn torri, a barnem fod traethell gerllaw. 

Wedi dyddio o honi, cawsom ein bod yn ymyl 
tir, ond bod clogwyni anferth yn codi'n syth o'r 

môr, ac nad oedd glanfa i*w gweled yn unman wrth 
droed y clogwyn. Yr oedd y storm erbyn hyn wedi 
arafu,—y gwynt wedi gostegu, ac argoel dda am 
i'r môr dawelu yn y man. Yr oedd yn anobeithiol 
i ni allu achub y llestr—achub ein bywydau ein 
hunain oedd y cwestiwn mawr i ni. At y pryn- 
hawn, barnwyd mai doeth fyddai i ni geisio cael 
y cychod i'r dwr, ac fe lwyddwyd yn rhyfedd i 
orchfygu'r anhawster. Wedi dodi ynddynt gymaint 
ag a allem gasglu yn frysiog o ymborth ac angen- 
rheidiau eraill, cychwynwyd i chwilio am lanfa. 
Bu raid i ni rwyfo rhai milltiroedd cyn cael hyd i 
fau bychan, a bwlch o hono drwy'r clogwyni i 
wastatir. Wedi cyrraedd y lan, y peth cyntaf a 
wnaeth pob un o honom oedd taflu ei hun ar y 
tywod a chysgu'n drwm, gan mor flinedig y teim- 
lem ar ol ein gwylnos ryfedd a'r rhwyfo caled. 
Yr oeddym mewn tir estronol—nid oeddym yn 
sicr iawn pa wlad ydoedd, ond barnwn yn sicr mai 
Spaen neu Portugal ydoedd. Wedi mynd, yn bur 
ofnus fel y gellwch dybied, i fyny'r bwlch, deuthom 
cyn hir i bentref, a chawsom ar ddeall mai yn 
Portugal yr oeddym. Da i ni erbyn hyn am y 
Portugeaid yr oeddym wedi eu hachub o'r llong 
fechan. Nid wyf yn sicr y buasem wedi derbyn 
llawer o garedigrwydd onibai eu bod hwy gyda ni. 
Cawsom help a chyfarwyddyd i fynd i borthladd 
Oporto, ac oddiyno cawsom long i fynd a ni 1 
Lerpwl. O, ie, bu bron i mi anghofio,—chware 
teg i'r pum dyn a achubwyd gennym, bu iddynt 
adrodd hanes eu gwaredigaeth i'r awdurdodau, a 
chefais oriawr aur yn anrheg gan lywodraeth y 

wlad am eu hachub. Mae hi gennyf yn y ty, a 
charwn i chwi ei gweld hi a phethau eraill cyn i 
chwi fynd i ffwrdd. Pa bryd y dowch chwi acw? ” 

Addewais yn sicr yr euthwn yno cyn ymadael o 
Aberia, gan obeithio bod stori ynglyn â rhai o'r 
pethau eraill y soniai am danynt. 

Yr oedd erbyn hyn wedi mynd yn bur hwyr, a 
hebryngais yr hen frawd tua'i gartref, gan ddiolch 
iddo am y gwleddoedd a arlwyasai i mi y diwrnod 
hwnnw. 


PENNOD VIII. 


AN ddeffroais bore drannoeth, gwelais 
drwy fy ffenestr ei bod yn fore dryc- 
hinog—awel gref o’r de-orllewin, a’r 
mor yn cael ei gynhyrfu ganddi. Yr 
oedd cymylau duon trwchus yn dod 
gyda'r awel, a barnwn y glawiai'n drwm cyn hir, 
ac, o ganlyniad, na byddai morio ar raglen y 
diwrnod hwnnw. 

A chyn i mi orffen fy mrecwast, yr oedd y glaw 
yn curo yn ddafnau breision yn erbyn fy ffenestr, 
a threuliais y bore yn cofnodi rhai o straeon y 
Capten. Wedi canol dydd, arafodd y glaw, er y 
teimlwn fod y gwynt yn cynyddu mewn nerth; a 
phenderfynais fynd i lawr at y cei i edrych am 
Capten Huws. 

Yr oedd ganddo gwt bychan wrth dalcen ei dŷ, 
lle cadwai y rhwydau, ac offer y cychod, ac yno y 
deuthum o hyd iddo yn cyweirio ei rwydau. Gwen- 
odd yn foddhaus wrth fy ngweld yn dod i mewn, 
ac archodd i mi eistedd ar ddarn o bren. 

“ Does gen i'r un gadair i'w chynnig 1 chi,” 
meddai, ‘f os na ddowch chi i'r tŷ. Gwnewch eich 
hun mor gysurus ag y medrwch chi. Treio cyweirio 
tipyn ar fy rhwydau yr ydw i. Mi ddaw yn amser 
y penwaig yn fuan iawn bellach.” 

Ar hyn daeth ei ferch ato o'r tŷ, a chanddi gôt 
ar ei braich. 

‘ Nhad,” meddai, “* ydi'ch côt chi'n peidio bod 

Yr Hen Forwr yn ei gartref, 

yn wlyb? Ydi wir, y mae hi,” gan ei theimlo, 
** hwdiwch, cymerwch hon yn ei lle.” 

Ufuddhaodd yr hen frawd iddi, ac meddai wrthi, 
** Mary, 'rydw i wedi gofyn i Mr. Williams ddod i 
mewn atom ni heno. Mae arna’ i eisieu dangos 
rhai pethau yn y tŷ iddo.” 

“* O ie, cofiwch ddod, Mr. Williams,” ebe hithau, 
â gwên groesawgar, a diolchais iddynt ill dau am 
eu gwahoddiad caredig. 

Wedi iddi fynd i'r tŷ, trodd ataf, ac meddai— 

‘< On^d oes gen i ferch ofalus o'i thad? Geneth 
dda ydi Mary. Mae hi wedi llanw bwlch mawr i mi 
ar ol i mi golli ei mam.” 
= Gwelwn ei fod yn siarad dan deimlad, ac, er 
cymaint oedd fy awydd am y stori a addawsai 
ynglyn a'i briodas, ofnwn ei atgofio o'i addewid 
rhag ail-agor y briw iddo. 

Cyn hir aeth y tristwch heibio, a gofynnodd i mi 
yn gellweirus— 

“* Ydech chi'n disgwyl stori am y môr gen i 
heddyw? ”’ 

““ Does dim bodloni arnaf o straeon y môr,” 
atebais, “ ac yr ydych wedi addo stori i mi ynglŷn 
â'ch priodas ers dyddiau.” 

“* Roeddwn i wedi anghofio f'addewid, yn wir,” 
meddai, *‘ ond dyma hi i chwi. Doedd dim neill- 
tuol ynglyn a'r briodas. 'Roedd hi'n ddigon 
tebig i bob priodas arall, am wn i, ond feallai y 
buasech yn mwynhau clywed sut y cefais i wraig. 
Tua'r flwyddyn ’82 oedd hi. _ Roeddwn i'n brif 
swyddog ar y “Cambrian Prince,” llong hwyliau 
nobl yn hwylio o Lerpwl am ’Frisco. Cymro o 

Gaernarfon,—Capten Hughes, dyn clén iawn,— 
oedd y Capten. Rydw i wedi son wrthych am 
gapteniaid annheilwng, ond dyn ardderchog oedd 
Capten Hughes ; yr oedd yn bleser bod yn ei gwmni, 
ac yn fraint cael gwasanaethu dano. Druan o 
hono, mae yntau, fel llawer y bum yn hwylio gyda 
hwynt, mewn dyfrllyd fedd ers llawer dydd. 
'Dydw i ddim am ddweyd dim am y fordaith faith 
i 'Frisco ac yn ol—mordaith ydoedd yn llawn o'r 
digwyddiadau sy'n gyffredin i bob mordaith,—dim 
ond dweyd yr hanes sut y cefais i wraig. Pan 
oeddym ar ein ffordd yn ol ar draws yr Atlantic, 
cawsom un o'r awelon tryma’ o wynt ydwyf yn ei 
gofio. Gale sou’-west ydoedd—ffafriol i ni— doedd 
dim llawer o berig i ni, dim ond oddiwrth y tonnau 
yn golchi'r dec. Y lle goreu mewn storm felly, os 
bydd gan ddyn long dda dano, ydyw ynghanol y 
môr, yn ddigon pell o dir. Tua'r glannau y mae 
perig. Wrth gwrs, buasai perig i ninnau pe'n 
cario gormod o liain, ond wnaiff yr un morwr prof- 
ladol gario mwy o liain nag sy'n ddiogel. Cadw 
gwyliadwriaeth ofalus rhag mynd ar draws rhyw 
lestr arall oedd yn bwysig i ni. 

Wel, fe ddaeth yr awel drom a ni drosodd yn 
gyflym, ac erbyn iddi ddechreu tawelu yr oeddym 
yn agoshau at lannau Cernyw a'r Scillies. Aeth y 
storm drosodd fel pe b'ai wedi gorffen ei gwaith 
wedi 'n chwifio ni drosodd—cliriodd y ffurfafen, a 
daeth yr haul allan, wedi bod yn guddiedig ers 
dyddiau. Ond er bod yr awyr yn glir a'r gwynt 
wedi gostegu, yr oedd y môr yn parhau i redeg yn 
bur wyllt. A phan oeddwn i un bore—'rydw i'n 

cofio fel pe b’ai wedi digwydd ddoe, — gyda’r 
gwydrau yn ceisio gwneud allan y tir, gwelwn 
greigiau’r Scillies draw dros ochr flaen y llestr ar 
ein starboard. Dyna’r tir cyntaf oeddym wedi ei 
weld er pasio yr Horn, a daliwn i edrych arno 
gyda rhyw foddhad neilltuol. Wrth ddal i graffu 
ar y creigiau, a ninnau erbyn hyn dipyn yn nes i'r 
fan, tybiwn fy mod yn gweld rhywbeth ar ffurf 
llong ar y creigiau. Po fwyaf edrychwn ar y lle, 
sicraf yn y byd y teimlwn mai llong ydoedd. 
Rhuthrais i hysbysu'r Capten o'r hyn a welswn, a 
rhoddodd ef orchymyn i geisio troi cwrs y llong 
dipyn yn nes i'r creigiau er mwyn bod yn sicr. Ac 
wedi i ni fynd o fewn tua milltir i'r lle, gwelsom 
yn eglur mai llong oedd yno, ond nid oedd modd i 
ni wybod er ys pa bryd yr aethai yno. Wrth 
gwrs, fe allsai fod wedi bod yno ers wythnosau. 
Yr un pryd, feallai mai newydd fynd yno yr oedd 
yn y storm ddiweddaf, a bod bywydau mewn 
perigl ar ei bwrdd. Amharod iawn oedd y Capten 
a minnau i fynd ymlaen heb fod yn sicr a 
oedd yno rywun mewn enbydrwydd ai peidio. 
Wedi mynd mor agos at y creigiau ag oedd yn 
ddiogel, a'r fath fôr yn rhedeg,—yn ddigon agos i 
weld mai scwner gymharol fechan ydoedd, tybiais 
y gwelwn rywrai yn y rigging, a gelwais am griw 
i rwyfo cwch at y llong. Er bod y môr yn donnog, 
ac mai antur beryglus oedd mynd i gwch bychan, 
bregus ar ei wyneb, cefais faint a fynnwn o gyn- 
hygion parod, ac wedi dethol chwe dyn cryf, 
profiadol, ymaith a ni am y llestr drylliedig. 
Gorchwyl anodd oedd rhwyfo, a chryn ryfyg 

feallai oedd yr antur. Tybiais fwy nag unwaith 
mai ei droi a'i wyneb i fyny a gai y bâd, ond 
llwyddaswn i'w gadw i fynd hyd at ymyl y llong. 
Erbyn hyn gwelem y llestr yn glir, yn gorwedd ar 
ei hochr ar y graig, a dim ond darn o'r mainmast 
yn aros,—y foremast a'r mizzenmast, a'r topmast 
wedi mynd, a'r môr yn torri drosti ac yn bygwth 
ei llwyr-falurio. Ac yn y rigging, gwelem bedwar 
dyn yn dal am eu heinioes yn y rhaffau. Yr oedd 
un o honynt wedi ein gweld yn dod, a da oedd 
hynny, gan na fuasai'n bosibl i ni wneud iddynt 
ein clywed gan ruad y tonnau'n torri ar y creigiau. 

Ymddangosai'r lleill fel pe'n swrth a diymad- 
ferth, os nad yn anymwybodol. Ceisiais daflu 
rhaff i'r hwn oedd yn ein gwylio, ac ar y trydydd 
cynnig llwyddais. Gwelais ef yn gafael ynddi, ac 
yn ei sicrhau wrth y rigging. Deffrodd ddau o'r 
tri eraill, ond nid oedd y pedwerydd yn ysgwyd, 
ac amheuwn mai wedi marw yr oedd yn y rigging. 
Daeth y tri arall, y naill ar ol y llall, ar hyd y rhaff 
i'r cwch, ac wedi cyrraedd, ni allent ddweyd dim 
wrthym—dim ond disgyn fel pe mewn rhyw fath 
o lewyg ar waelod y cwch, ac yr oedd criw y cwch 
yn rhy brysur yn gofalu am ei ddiogelwch 
i dalu nemawr sylw iddynt ar y pryd. Ond beth 
am y pedwerydd ?—dyna oedd yn fy mhoeni i. 
Ai tybed fod bywyd ynddo? Pa un ai yn anym- 
wybodol ynteu wedi marw yr oedd? Nid oeddwn 
yn hoffi gadael y lle heb wneud yn sicr o hynny. 
Ni allwn weld bod unrhyw ffordd i mi gael y 
sicrwydd ond trwy ddringo ar hyd y rhaff i'r llong; 
a dyna wneuthum trwy fawr ymdrech. Beth 

feddyliech oedd fy syndod pan ganfim mai 
benyw ydoedd wedi ei rhwymo wrth y rigging! 
Gyda'm cyllell, datodais ei rhwymau, ac heb 
wybod ai byw ai marw ydoedd, cymerais hi 
yn fy mreichiau, ac wedi rhwymo'r rhaff am fy 
nghanol, gollyngais fy hun dros ochr y llong i'r 
dwfr. Tynnwyd ni'n dau i'r cwch gan ddwylaw 
ewyllysgar, ac yna rhwyfwyd yn ol am y llong. 
Wedi cyrraedd yno gwnaed popeth posibl i geisio 
adfer y trueiniaid. Rhoed iddynt ddiod gynnes a 
dillad sychion. Cymerodd gwraig y Capten, oedd 
gyda ni ar y fordaith, ofal y fenyw. Buont oriau 
lawer heb ddod atynt eu hunain, a bu'r fenyw ar 
y geulan rhwng deufyd yn hir iawn. Ond fe 
ddaeth ati ei hun, a chanddi hi y cawsom hanes y 
llong-ddrylliad, ac O! stori dorcalonnus oedd gan- 
ddi i’w hadrodd. Scwner o Borthmadog—y Pride 
of Cambria—ydoedd y llong anffodus. Ymddengys 
mai hwylio am Gaerdydd yr ydoedd o Lundain, 
a'r Capten druan wedi anfon am ei ferch i ddod 
ato i Lundain, ac wedi ei pherswadio i fordwyo 
adref gydag ef, yn hytrach na dychwelyd gyda'r 
tren. Aethai y llong ar y creigiau yn yr awel fawr 
brynhawn y diwrnod cyn i ni ei gweld, a'r Capten, 
ar ol taro'r graig, wedi clymu ei ferch wrth y 
rigging i'w diogelu, ond ei hunan wedi ei olchi 
drosodd i ddyfrllyd fedd ryw dro na wyddid pa 
bryd na pha sut, yn ystod y noson ofnadwy, a thri 
eraill o'r dwylaw. Yr oedd y tri dyn a achubwyd 
gennym bron wedi anobeithio am waredigaeth, ac 
wedi bod ar fin bwrw eu hunain i'r môr y bore 
hwnnw, wedi gweld eu cyflwr difrifol. Ni welais 

neb erioed mor ddiolchgar â'r ferch ieuanc pan 
ddeallodd sut yr achubwyd hi. Un o Borthmadog 
ydoedd, ac, fel y gellwch gasglu, mae'n debig, hi 
ddaeth, ymhen yspaid o amser, i fod yn wraig i 
mi. Mae'i darlun gennyf ar y mur yn y ty—fe 
gewch ei weld heno. Ond prin y mae angen i chwi 
ei weld, gan eich bod wedi gweld darlun perffaith 
o honi eisoes yn wyneb Mary, fy merch. Y mae 
hi yn eilun byw o'i mam.” 

Yr oedd yn amlwg fod y stori hon, er mor 
ddiddorol y gallai fod i mi, yn deffro atgof- 
ion pruddaidd ym mynwes yr hen frawd. Yr 
oedd arnaf awydd ei holi pa hyd y buasai'n 
weddw, ond ofnwn friwio ei deimladau. Ond, 
fel y digwyddodd, nid oedd angen i mi ei holi, 
oblegid aeth ymlaen i ddweyd hynny wrthyf, wedi 
ennyd o ddwys fyfyrdod. 

“ Do, mi gefais wraig mewn ffordd ryfedd, ac 
am ugain mlynedd ni fu deuddyn erioed yn hap- 
usach na mi a hithau. Ac rydw i am ddweyd 
wrthych chi sut y collais i hi, i chi gael gweld mai 
ar y môr y cefais i hi, ac ar y môr hefyd y collais 
i hi. 

I mi gael bod yn weddol drefnus gyda'm stori. 
Wedi i mi briodi, fe rois y goreu i hwylio ar led. 
Mae dyn, pan yn tynnu at ddeugain oed, wyddoch 
chi, yn cael mwy na digon ar deithiau hir, a bod 
oddicartref am ddwy a thair blynedd ar y tro. 
Mae hynny'n eithaf i ryw un ifanc, yn enwedig os 
bydd heb briodi. Felly, ar ol priodi, mi es yn ol 
at longau'r Port, a mi brynais long fach fy hun— 
y “ Marian °’ oedd ei henw hi—sewner yn cario rhyw 

ddau can tunnell, ac yn tradio i Lerpwl a Chaer- 
dydd a llefydd eraill heb fod ymhell iawn oddi- 
cartref, a byddwn adref am bythefnos neu dair 
wythnos bob rhyw ddeufis. 

Wel, pan oedd yr hogan, Mary, 'ma tua phym- 
theg oed, mi gyrrwyd hi i'r ysgol i Ddolgellau— 
mi fynnai'i mam iddi gael tipyn o ysgol go dda 
—yno y byddai merched capteniaid y Port yn 
mynd y pryd hwnnw. A'r ha’ wedi iddi hi fynd - 
i'r ysgol, 'roedd ei mam yn bur unig gartref, a 
beth wnaeth hi ond dod gyda mi am fordaith i 
Gaerdydd ac yn ol. Mynd'a llechi yno'r oeddwn 
i, a dod a llwyth o lo yn ol. Ar y siwrnai yn ol, 
pan oeddym tuallan i'r Bishop’s—mi wyddoch lle 
mae hwnnw, mae'n debig,—mi gawsom ein cau 
mewn niwl tew—niwl yr ha',—ac o bopeth cas 
gennyf ar y môr, niwl yn sicr ydyw y peth casaf 
gennyf. Nid oedd awel o wynt—dim digon i 
ysgwyd yr hwyliau oedd yn hongian yn farw wrth 
yr iardiau. Nid oeddym yn gweld dim ond wyneb 
y dwr am ryw deirllath o gwmpas o llong—y niwl 
wedi ein hamdoi a'n gordoi. Clywem gorn a chloch 
ambell agerlong yn mynd heibio, a chanem ninnau 
y niwlgorn goreu medrem i rybuddio pawb a allai 
fod yn agos atom o'n presenoldeb. Yr oedd fy 
ngwraig i lawr yn y caban yn gwneud tipyn o 
drefn ar bethau yno, pan yn sydyn daeth ager- 
long fawr o'r niwl yn syth am danom. Ni chawsom 
eiliad o rybudd. Cyn gynted ag y gwelsom hi, 
yr oedd ei bow yn taro ynom, ac yr oedd trwom 
yr.un eiliad wedi hollti yr hen long yn ei hanner. 
Aeth trwom fel yr a cyllell trwy gaws. Mae'n 

anodd gennyf gredu mai llong Brydeinig ydoedd, 
canys fe aeth yn ei blaen heb geisio estyn ymwared 
ineb. Ni fu'r “ Marian? ddim ar yr wyneb ddau 
funud,—fe suddodd fel carreg, wedi ei hollti'n 
ddwy, ac ni welais olwg ar fy ngwraig druan. Ni 
chafodd gyfle i ddod i fyny o'r caban. Os na 
laddwyd hi yn y gwrthdarawiad, yr oedd dan y 
dwir cyn cael amser i sylweddoli beth oedd wedi 
digwydd. Yn y môr y cefais i fy hun—wn i ddim 
sut yr euthum yno. Ac wrth nofio o amgylch, 
deuthum ar draws spar, digon cryf i fy nghynnal, 
ac ar hwnnw yr eisteddais. Gellwch ddychmygu 
fy nheimladau yn y fan honno yng nghanol y niwl 
tew, a'r fath alanas newydd ddigwydd yno. Teim- 
lwn bron torri fy nghalon yn fy mhrofedigaeth, a 
bron na buaswn wedi bwrw fy hun i'r dwfn. Ond 
yr wyf erioed yn credu'n gryf mewn Rhagluniaeth, 
a theimlwn fy mod wedi fy arbed 1 ryw amcan. 
Ar ol yspaid, cliriodd y niwl yn sydyn. Daeth yr 
haul cynnes allan, ac O! mor anodd credu wrth 
edrych ar wyneb tawel y môr ei fod mor ddiweddar 
wedi cau ar fy nhrysor anwylaf yn y byd. Edrych- 
ais am arwydd o rywun arall wedi ei achub o'r 
llong, ond nid oedd neb na dim i'w weld ar wyneb 
yr eigion. 

Cyn hir gwelwn gwch pysgota yn pasio yn y 
pellter, a gwaeddais a'm holl nerth oddiar fy 
nhipyn pren. Wedi i mi floeddio rai gweithiau, 
clybuwyd fy llef, a dygwyd fì gan y pysgotwyr 
caredig i Abergwaun. Dyna i chi'r stori yn fyr. 

Fe achosodd y brofedigaeth a'r golled gryn 
newid yn fy amgylchiadau. Yn ffol iawn, nid 

oeddwn wedi yswirio fy llong, ac felly collais hynny 
a feddwn. Bu raid i mi gael Mary adref o'r ysgol 
i gadw tŷ i mi. 

Yn fuan wedyn, fe werthwyd llong o'r Port i 
gwmni'r chwarel yma i gario cerrig i Lerpwl a 
mannau eraill at wneud ystrydoedd a phalmantu, 
a chefais gynnig i gymryd gofal llong. Yr oedd y 
cynnig yn cynnwys cael byw yn y tŷ bach yma 
ar lan y môr, ac nid oeddwn yn gweld dim gwell 
i mi ei wneud na derbyn y cynnig yn ddiolchgar. 
Dyna sut y deuthum yn ol i fyw i'r fan y'm ganed. 

Do, mi fum yn hwylio'r llong am rai blynydd- 
oedd nes i'r Cwmni gymryd agerlongau yn lle 
llongau hwyliau, ac yna, cefais ganddynt y swydd 
o beilat i dywys llongau i'r cei yma i lwytho. Ond 
mae dyn iengach na mi yn GWEU y gwaith hwnnw 
ers tro bellach, a minnau'n cael tipyn o bleser i 
mi fy hun gyda'r cychod.” 

Yr oeddwn wedi gwrando'n astud ar ME 
yr hen Gapten o hanes ei golledion trymion, a 
gwaedai fy nghalon drosto. Y fath ddiwedd 
alaethus i'w fywyd priodasol dedwydd, a'r fath 
anturiaethau cyffrous wedi dod i'w ran ef o'i 
gymharu a'm bywyd tawel, di-ddigwydd i. 

Wedi iddo dewi, yr oeddwn wedi ymgolli mewn 
myfyrdod dwys ar yr hyn a adroddasai, a'i lais ef 
yn llefaru eilwaith a'm dygodd yn ol at amgylch- 
iadau'r lle a'r dydd. 

“* Codi mae'r gwynt,” meddai. ‘‘ Dydw i ddim 
yn ameu na chewch chi weld storm yn y bau 'ma 
—peth go anghyffredin yr adeg hon o'r flwyddyn.” 

Codais i gychwyn i fyny tua’m llety, ond bu raid 

i mi addo y deuwn i lawr gyda’r nos i weld ei 
drysorau. 

Tuag wyth o’r gloch, euthum yn ol f’addewid i 
dŷ'r hen Gapten, mewn cryn gywreinrwydd i weld 
beth oedd ganddo i'w ddangos i mi. Yr oedd 
gwên groesawus ar wyneb y ferch, a'r hen forwr 
wedi ymwisgo'n drwsiadus i'm derbyn. 

Hawdd iawn oedd i mi weld wrth edrych o 
gwmpas mai mewn tŷ morwr yr oeddwn—ar y 
muriau yr oedd ynghrog ddarluniau o rai o'r llong- 
au y buasai'r hen Gapten yn hwylio arnynt. 
Euthum o gwmpas i'w hedrych yn fanwl—yno 'r 
oedd y Blanche Currie, a'r Marian, a'r Ocean Wave 
—yn debig, mae'n ddiau, i'r gwreiddiol, er bod 
cryn le wedi ei ganiatau i ddychymyg yr arlunydd. 
Uwchben y tân yr oedd darlun da o wraig, ac nid 
oedd raid i mi, oedd wedi gweld Mary'r ferch, ofyn 
i wybod mai darlun o wraig yr hen Gapten ydoedd. 

Ar y silff ben tân, ar y ffenestr, ac mewn conglau 
o'r ystafell, yr oedd cregyn, darnau o gŵrel, a 
phethau o'r fath o wledydd pell. Wedi i mi sylwi 
ar y cyfan, a chael gair neu ddau o hanes rhai o 
honynt gan yr hen Gapten, euthum i eistedd wrth 
y tân. Yr oedd yn noson oer a min ar yr awel 
gref o'r môr. 

“Dyma'r oriawr a gefais gan y Portugeaid,” 
meddai, gan ei hestyn i mi'n ofalus o'r cwpwrdd 
gwydr. ““'Rydech chi'n cofio i mi son amdani.” 

Gwyddwn ar dôn ei lais a'i ddull gofalus o roi'r 

„oriawr yn fy llaw, ei bod yn uchel iawn yn ei olwg. 
Ac yn wir, ar wahan i'r ffaith ei bod yn dystiolaeth 
i'w ddewrder a'i ddyngarwch, yr oedd ynddi ei 

hun yn werth ei meddiannu. Yr oedd o wneuthur- 
iad cywrain, ac, er yn hen, heb fod yn edrych yn 
waeth na newydd. Agorais gaead ei chefn, ac oddi 
mewn yr oedd arysgrif mewn iaith estron ddieithr 
i mi—ond adwaenwn enw'r hen Gapten a'r 
dyddiad. i 

“Ien wir,” meddwn, wrth ei rhoi yn ol, 
‘roedd hon yn werth ei chael.” 

** Beth feddyliech chwi o hon?” gofynnodd, 
gan estyn i mi focs bychan ysgwar. Agorais ef, 
ac oddimewn yr oedd medal aur ac ysgrif arni yn 
Saesneg. Darllennais yr ysgrif, a chan droi ato, 
meddwn— 

“O'n wir. Mae stori newydd ynglyn a hon. 
Nid ydych wedi son am hon o'r blaen.” 

“* Wel, naddo,” meddai, gan eistedd gyferbyn â 
mi. ‘* ’Roedd arna i ofn eich blino.” 

Gwelwn fod yr awydd a ddangoswn am y stori 
yn rhoi boddhad iddo. Eisteddais yn ol yn y 
gadair, gan lwytho fy mhibell i aros iddo ddechreu. 

“O! stori ddigon cyffredin ydyw,” meddai. 
‘ Mae digon o bethau mwy dewr yn cael eu gwneud 
ar y môr bob dydd o ran hynny, ond y bum i mor 
lwcus ag i'r hyn a wnes i gael ei adrodd i'r awdur- 
dodau. 

Hwylio'r oeddwn i o Newfoundland gyda llwyth 
o bysgod am Lerpwl, a rhywle ynghanol yr 
Atlantic, fe welsom long mewn angen am help. 
Gollyngwyd tri o honom mewn cwch i rwyfo tuag 
ati. Cawsom dipyn o drafferth i fynd i'w bwrdd, 
am fod y môr yn donnog, a neb i'w weld ami i 
dderbyn rhaff gennym. Gwelem nad oedd ganddi 

lawer o amser ar yr wyneb. Yr oedd ei hwyliau 
fel rubanau, a dim ond darn o un mast yn sefyll, 
a hawdd gweled oddiwrth y ffordd y gorweddai ei 
bod yn hanner llawn o ddwfr. Ond er gweld hyn, 
nid oeddym yn fodlon i droi yn ol heb sicrhau a 
oedd rhywun arni ai peidio. Buom yn bur ryfygus 
wrth geisio mynd iddi, ond nid oedd yr un ffordd 
‘arall yn agored i ni. Euthom a'r cwch at ei hymyl, 
ac yna, gan wylio fy nghyfle, pan ddaeth ton i'n 
codi at ei hochr, neidiais i gymryd gafael ynddi, 
a llwyddais i gael ar ei bwrdd. Wrth gwrs, gallai 
ein ewch gael ei falurio yn ei herbyn, ond yr oedd 
yn rhaid mentro hynny. 

Yr oedd golwg resynus ar fwrdd y llong—popeth 
symudol wedi ei ysgubo ymaith gan y tonnau, a 
dim arwydd bod neb wedi bod yn gwneud dim yno 
ers dyddiau. Euthum i lawr i'r caban, ac yno 
cefais—pwy feddyliech chwi? y capten a'i wraig, 
ac un teithiwr! Gofynnais iddynt ddod gyda mi, 
ond gwelais eu bod yn rhy wan i symud. Felly 
bu raid i mi eu cymryd yn fy mreichiau bob yn 
un, a'u cario i'r cwch. Pan oeddwn yn mynd a'r 
diweddaf, yr oedd y llong yn suddo,—ei dec yn 
wastad a'r môr. Dyna hi'r stori yn fyr i chwi.” 

Gwyddwn ei bod wedi ei byrhau rhag galw sylw 
o hono at ei wrhydri ei hun. 

“* Dyma'r stori fel y cawsom hi gan y Capten 
pan ddaeth ato'i hun. Y ‘ Stella ° oedd enw'r llong, 
a hwyliai o India'r Gorllewin am Lundain. Bon- 
eddwr cyfoethog oedd v teithiwr, ac yr oedd gan- 
ddo gryn lawer o aur gydag ef. Yr oedd y criw 
wedi ei yspeilio, ac wedi gadael y llong yn y 

cychod, gan gredu'n sicr na ddeuai byth i dir. Ers 
wythnos cyn i ni ei gweld, yr oedd y llestr wedi 
ei churo gan y gwynt a'r tonnau ar wyneb y weilgi, 
a hwythau yn hollol analluog i wneud dim i'w helpu 
eu hunain. Yr oedd y dynion hefyd wedi mynd 
a'r bwyd bron i gyd i'w canlyn, a'r tri thruan yn 
y caban, ar fin newynu, wedi rhoi i fyny bob 
gobaith am gael eu gwaredu. Cefais swm o arian 
gan y bo: eae a NR ei ymdrechion ef a 

y cefais y fedal hon.” 

Erbyn hyn yr oedd y swper wedi ei hulio, a 
thra'n cyfranogi o hono, yr oedd yr hen Gapten 
yn dal i adrodd ei straeon; ond gan fod fy stori 
eisoes wedi rhedeg vn faith, rhaid i mi ymatal rhag 
croniclo ychwaneg o honynt. 

Tua deg o'r gloch, yr oeddwn yn cychwyn am 
fy llety, a daeth yr hen Gapten i'm hebrwng. Yr 
oedd y gwynt erbyn hyn yn ei anterth, ac meddai'r 
hen Gapten, “ Mi fydd golwg dda ar y bau yma 
bore yfory. Mi gewch svniad gweddol sut y bydd 
yma yn y gaeaf.” 

Bum yn hir yn methu cysgu'r noson honno, gan 
feddwl am yr hanesion glywswn, a chan swn y 
gwynt yn rhuo yn y simdde, a'r ffenestri yn clecian. 
Ond pan gysgais, fe gysgais yn drwm, a phan 
glywais guro trwm ar ddrws fy ystafell, methwn 
sylweddoli am yspaid ymhla le yr oeddwn. 

“Codwch,” clywn lais yn gwaeddi. “ Mae 
llong mewn perig yn y bau.” 

Deffrowyd fi'n effeithiol gan y newydd hwn, a 
brysiais i wisgo am danaf, ac i lawr a mi heb 
frecwast at Jan y mor. Wrth fynd i lawr, gwelwn 

y tonnau cynddeiriog yn y bau, a draw, tua dwy 
filltir o*r lan, fel y tybiwn, gwelwn long fechan yn 
brwydro â'r elfennau. Hanner awr wedi chwech 
yn y bore ydoedd, ond yr oedd tyrfa fechan ar y 
lan yn gwylio'r llong. 

‘ Trio mynd ati hi yn y cwch mawr fydd oreu 
i ni,” eb yr hen Gapten “ Pwy ddaw? ” 

Cafwyd digon o wirfoddolwyr. Dewisodd Capten 
Huws wyth, a chefais innau fod o'r nifer. Pe 
gwyddwn am rywun arall all'sai lywyddu ar yr 
antur, buaswn wedi ceisio ei berswadio ef, oher- 
wydd ei henaint, i beidio mynd; ond pwy arall 
geid i lywyddu? 

Cafwyd y cwch allan yn llwyddiannus, ond 
wedi mynd allan o gysgod y cei, teflid ef fel pluen 
ar y tonnau. Barnai rhai mai mynd yn ol a fyddai 
oreu, ond mynnai'r hen Gapten barhau ymlaen. 
Ac ymlaen yr aed, er bod y cwch fel pe am droi 
a'i wyneb yn isaf dan bob ton. Yr oeddwn yn 
gweld y cwch yn symud yn araf iawn tua'r llestr, 
a meddyliwn na chyrhaeddem hyd ati. Ond o'r 
diwedd cyrhaeddwyd yn ddigon agos i weld mai 
llong bysgota fechan ydoedd, a bod y criw wedi 
colli pob llywodraeth arni. Deuai straeon yr hen 
Gapten yn fyw i'm meddwl wrth ei weld yn ei 
afiaeth yn y storm. I mi dorri fy stori yn fyr, 
cawsom y tri dyn o'r llong yn ddiogel i'r cwch, ac 
ymaith a ni yn ol am y lan. 

Pan oeddym o fewn ychydig lathenni i'r cei, 
cipiwyd y cwch i fyny ar flaen ton anferth, dym- 
chwelwyd ef, a chawsom ein hunain yn y dwfr! 
Cefais i, ac amryw eraill, afael yn y cwch i'n cynnal 

ein hunain yn y dwfr, a nofiodd y lleill am y lan. 
Daeth cwch bychan arall o'r lan atom, a dygwyd 
nii ddiogelwch. Ond wedi cyrraedd y lan, deellais 
fod Capten Huws ar goll, a phawb wedi ei achub 
ond efe. Tystiai un o'r dynion iddo weld yr hen 
Gapten yn cael ei hyrddio yn erbyn un o bileri'r 
cei, ac ni welwyd mohono wedyn. Chwiliwyd am 
dano yn ddyfal, ond yn ofer—yr oedd y môr, â'r 
hwn y buasai'n brwydro ar hyd ei oes faith, o'r 
diwedd wedi ei hawlio. Ymdaenodd ton o brudd- 
der drosom i gyd wrth weld diwedd mor brudd- 
aidd i'r antur ddewr. Teimlwn fy hunan wedi fy 
llethu gan y digwyddiad—wedi byw cymaint yn 
ei gymdeithas tra yn Aberia, yr oeddwn wedi dod 
i edrych arno fel câr a chyfaill cu iawn gennyf, a 
phrin y gallwn sylweddoli na welwn ef byth mwy. 


Prynhawn drannoeth, tua chan llaeth oddiwrth 
ei fwthyn, cafwyd o hyd i'w gorff. Oddiwrth farc 
oedd ar ei ben, casglwyd mai ei daro gafodd yn 
galed yn erbyn y piler, ac o bosibl ei ladd gan yr 
ergyd. 


Y diwrnod cyn i mi ymado o Aberia, yr oeddwn 
yn un o'r lliaws a hebryngai ei weddillion marwol 
i fynwent brydferth y pentref—ar lechwedd yng 
ngolwg y môr, ac yno y dodwyd ef i orwedd wrth 
ochr Thomson, cyn-swyddog y “ British Queen,’ a 
fuasai farw yn ei dŷ ers llawer dydd. 


Diwedd prudd gefais i'm gwyliau, ond pan fedd- 
yliwyf fod yr hen wron wedi mynd, teimlaf yn 

llawen fy mod wedi cael y cyfle i groniclo cymaint 
o hanes ei fywyd anturiaethus. Ni allaf edrych ar 
y môr, na gwrando ar gri y gwynt pan fo'n codi 
yn awel gref, heb feddwl am yr hen wron dewr ei 
fron, a ddaeth yn ddiogel drwy gymaint o helynt- 
ion mewn gwahanol foroedd, ac a gollodd ei fywyd 
o fewn tuag ergyd carreg i'w gartref ar fin y dwfn. 

